title: Eläkeliitto

text: Ajatus Eläkeliiton perustamisesta syntyi keskustapiireissä 1960-luvun lopulla. Järjestön perustamista ajoi voimakkaasti kansanedustaja Katri-Helena Eskelinen.. Järjestön perustaminen ei ollut helppoa, sillä kaikki eivät pitäneet sitä tarpeellisena. Eläkeliiton ensimmäiset yhdistykset perustettiin Nilsiässä ja Kuopiossa tammikuun lopulla 1970. Liiton perustava kokous pidettiin 26. helmikuuta 1970 Helsingissä. Ensimmäisen vuoden lopussa Eläkeliitolla oli toimintaa 18 paikallisyhdistyksessä. Liiton yhdistys- ja jäsenmäärä kasvoi nopeasti, niinpä ensimmäinen piiri, Pohjois-Pohjanmaan piiri perustettiin jo vuonna 1972.


title: Eläkeliitto

text: Eläkeliiton korkein päättävä elin on kolmen vuoden välein kokoontuva liittokokous, joka linjoittaa liiton toimintaa. Eläkeliiton XX liittokokous pidetään Tampereella kesäkuussa 2021. Liittokokousten välillä ylintä päätösvaltaa käyttää liittovaltuusto, joka kokoontuu kaksi kertaa vuodessa, keväällä ja syksyllä. Toimeenpanovalta on liittohallituksella.


title: Eläkeliitto

text: Eläkeliiton puheenjohtajat ovat olleet tunnettuja keskustavaikuttajia. Ensimmäinen puheenjohtaja oli professori Alfred Salmela (1970–1971). Hänen jälkeensä puheenjohtajaksi valittiin kansleri V. J. Sukselainen, joka toimi 15 vuotta puheenjohtajana (1972–1987). Vuonna 1987 kolmanneksi puheenjohtajaksi valittiin Yleisradiosta eläkkeelle jäänyt ohjelmajohtaja Pekka Silvola (1988–1995). Kouluneuvos Mauri Paananen oli liiton neljäs puheenjohtaja (1995–2000). Maaherra Hannu Tenhiälä toimi liiton puheenjohtajana 12 vuotta (2000–2012). Eläkeliiton XVII liittokokouksessa Rovaniemellä kesäkuussa 2012 liiton kuudenneksi puheenjohtajaksi valittiin kaupunkineuvos Hannes Manninen. Liiton seitsemänneksi puheenjohtajaksi valittiin lääketieteen lisensiaatti Eeva Kuuskoski Seinäjoella 4. kesäkuuta 2015. Jyväskylässä XIX liittokokouksessa liiton puheenjohtajaksi vuosiksi 2018-2021 valittiin hallintotieteiden tohtori Raimo Ikonen.


title: Eläkeliitto

text: Eläkeliiton arvot ovat inhimillisyys, ikäystävällisyys, tasa-arvo, yhteisvastuu ja osallisuus.


title: Eläkeliitto

text: Liiton tarkoituksena on eläkeläisten ja eläketurvaa tarvitsevien henkisten ja aineellisten etujen ja oikeuksien valvominen sekä sosiaalisen turvallisuuden ja hyvinvoinnin edistäminen.


title: Avro Manchester

text: Avro Manchester l, Avro (A.V. Roe) 679 Manchester oli Iso-Britannian käyttämä toisen maailmansodan aikainen pommikone. Konetyyppi tuli palvelukseen 1940, mutta sen palvelusaika jäi lyhytaikaiseksi ja Manchesterin korvasivat paremmat tyypit vuoden 1942 aikana. Konetyypin pohjalta kehitettiin sen seuraaja, Avro Lancaster.


title: Avro Manchester

text: Avro suunnitteli koneen täyttämään ilmailuministeriön spesifikaation P.13/36 kaksimoottorisesta raskaasta tai keskiraskaasta pommittajasta, jossa käytettäisiin Rolls-Roycen uutta 24 -sylinteristä, 2000:n hevosvoiman luokkaan suunniteltua Vulture -moottoria. Spesifikaatioon vastasi myös Handley Page H.P 56 -suunnitelmallaan. Handley Page yhtiössä epäiltiin jo varhain Vulture -moottorin onnistumista, ja suunnitelma muutettiin tulevan 4 - moottorisen Halifax -pommittajan perustaksi. Avron ohella Vulture -pohjainen suunnitelma oli v. 1935 spesifikaatioon kehitetty Vickers Warwick.


title: Avro Manchester

text: Manchesterin ensimmäinen prototyyppi lensi 25. heinäkuuta 1939 ja toinen toukokuussa 1940. Kokemusten perusteella siipien kärkiväliä kasvatettiin 3,05 metriä ja rungon yläosaan kaksoispyrstön väliin lisättiin kolmas kiinteä evä. Konetta tilattiin aluksi 200 kappaletta, mitä lisättiin 400:aan kappaleeseen.


title: Avro Manchester

text: Tuotantoversion nimeksi tuli Mk I. Myöhemmin sivuvakaajien pinta-alaa kasvatettiin ja runkolinjan evä poistettiin keskeltä. Malli nimettiin Mk I A:ksi.


title: Avro Manchester

text: Palvelukseen Manchester Mk I tuli ensimmäisenä 207. laivueeseen marraskuussa 1940. Kuusi laivueen konetta tekivät tyypin ensimmäisen pommituslennon Brestiin tammikuun 24:ttä päivää seuraavana yönä 1941. Koneita toimitettiin 9. laivueeseen minkä lisäksi yksi rannikkolennoston laivue sai niitä lentueen verran.


title: Avro Manchester

text:
Manchester osoittautui epäonnistuneeksi, suurimpana syynä Vulture moottorit, jotka eivät alun alkaenkaan tuottaneet luvattua tehoa. Lisäksi ne olivat epäluotettavat, mitä osaksi yritettiin korjata tehoa rajaamalla, kunnes luotettavuus olisi varmistettu. Koneella ei käytännössä voinut lentää yhdellä moottorilla, mikä luonnollisesti heikensi taistelukestoa ja paluumahdollisuuksia vaurioituneella koneella.
Kone poistui taistelukäytöstä vuoden 1942 puolivälistä alkaen, ja viimeinen pommituslento tehtiin heinäkuun 25:ttä päivää seuraavana yönä Bremeniin.
Vulture-moottorin kehittämisestä luovuttiin hieman aiemmin loppuvuodesta 1941.


title: Avro Manchester

text:
Tunnetuin hyökkäys, johon Manchester koneita osallistui, oli ns. 1000:n koneen hyökkäys Kölniin toukokuun 30. ja 31. välisenä yönä 1942. Tässä tehtävässä vänrikki (flying officer) Leslie Thomas Manser sai surmansa jäädessään ohjaimiin mahdollistaakseen muun miehistön pelastumisen laskuvarjoilla. Hänelle myönnettiin miehistön todistuksien perusteella postuumisti Viktorian risti.
Koneita valmistettiin 202 kappaletta. 40 prosenttia niistä menetettiin tappioina ja 25 prosenttia onnettomuuksissa.


title: Avro Manchester

text: Avro Manchester Mk I:stä muokatun neljällä Rolls-Royce Merlin moottorilla varustetun Lancaster-pommikoneen prototyyppi lensi tammikuussa 1941.


title: Åby Stora Pris

text: Åby Stora Pris on vuosittain syyskuussa Göteborgin kupeessa sijaitsevalla Åbyn raviradalla järjestettävä lämminveristen ravihevosten kansainvälinen suurkilpailu. Se on myös osa lämminveristen EM-sarjaa UET Trotting Mastersia. Åby Stora Pris järjestettiin ensimmäisen kerran vuonna 1936 ja se on Elitloppetin jälkeen Ruotsin toiseksi suurin vanhemmille hevosille tarkoitettu ravikilpailu.


title: Åby Stora Pris

text: Åby Stora Pris on vuodesta 2005 lähtien juostu kahtena eri osalähtönä 1640 metrin matkalla. Mikäli lähdöt voittaa eri hevonen, kohtavaat ne toisensa vielä kolmannessa lähdössä, jossa ratkaistaan kokonaiskilpailun voittaja. Kahdessa ensimmäisessä osalähdössä on mukana kahdeksan hevosta.


title: Åby Stora Pris

text: Åby Stora Pris ravattiin alun perin tasoitusajona, jonka perusmatkana oli 2180 metriä. Vuonna 1947 siirryttiin 2380 metriin ja kahta vuotta myöhemmin 2600 metriin, jollaisena kilpailtiin vuoteen 1977 saakka. Vuodesta 1978 lähtien Åby Stora Pris juostiin 2140 metrin matkalla autolähetyksenä, kunnes nykyinen kilpailumuoto ja mailin matka otettiin käyttöön 2005. Poikkeuksen muodostavat vuodet 1996–2000, jolloin ajettiin ensin kaksi karsintalähtöä ja sen jälkeen kahdeksan hevosen finaali.


title: Åby Stora Pris

text: Suomalaisomistuksessa kilpailleet hevoset ovat voittaneet Åby Stora Prisin neljästi; Charme Asserdal 1978, Houston Laukko 1994, Etain Royal 2001 ja Midnight Hour 2017. Nelikosta Houston Laukko ja Midnight Hour ovat Suomessa syntyneitä ravureita.


title: Åby Stora Pris

text: Muita suomalaismenestyjiä ovat olleet muun muassa Edu's Speedy, joka sijoittui toiseksi vuonna 1999, sekä vuonna 1982 kolmanneksi sijoittunut Keystone Patriot.


title: Åby Stora Pris

text: Kahden osalähdön nopein voittoaika.  Kolmannen ratkaisulähdön voittoaika.


title: Popayán

text: Popayán on Caucan departementin pääkaupunki Kolumbiassa. Vuonna 2011 siellä oli 237 900 asukasta.


title: Popayán

text: Kaupungin perusti vuonna 1537 Sebastián de Belalcázar. Se oli tärkeä pysähdyspaikka matkalla Cartagenasta etelään kohti Quitoa ja Limaa. Kaupungissa on edelleen jäljellä monia siirtomaakauden rakennuksia, etenkin kirkkoja ja luostareita. Sitä ovat koetelleet monet maanjäristykset, joista viimeisin merkittävä järistys sattui vuonna 1983.


title: Petr Koukal (jääkiekkoilija)

text: Petr Koukal (s. 16. elokuuta 1982 Žďár nad Sázavou, Tšekkoslovakia) on tšekkiläinen jääkiekkoilija ja maailmanmestari, joka pelaa KHL-joukkue Avtomobilist Jekaterinburgissa. Hän on kahden suunnan keskushyökkääjä, jonka vahvuuksiin kuuluu luistelu ja alivoimapelaaminen. Koukalin heikkouksiin kuuluu pieni koko.


title: Petr Koukal (jääkiekkoilija)

text: Koukalin kasvattajaseura on HC Žďár nad Sázavou. Hän pelasi myöhemmät juniorivuotensa HC Pardubicessa, jossa Koukal voitti Extraliga juniorůn mestaruuden kausina 2000–2001 ja 2001–2002. Hän voitti molempina kausina koko sarjan tehotilaston. Jälkimmäisellä kaudella 2001–2002 Koukal sijoittui tehoilla 26+45=71 koko Extraliga juniorůn pistepörssissä toiseksi edellään vain BK Mladá Boleslavissa HC Sparta Prahassa pelannut David Vrbata. Hän jakoi myös kevään 2002 pudotuspelien pistepörssin voiton joukkuetoverinsa Josef Vítekin kanssa tehoilla 4+9=13. Koukal debytoi kauden aikana myös miesten peleissä; hän pelasi Pardubicen Extraliga-joukkueessa kymmenen runkosarja- ja yhden playoff-ottelun tehopistein 2+1=3 sekä myös yhteensä 15 ottelua lainalla 1. Národní Hokejová Ligan HC Šumperkissa.


title: Petr Koukal (jääkiekkoilija)

text: Ensimmäisellä täydellä Extraliga-kaudellaan 2002–2003 Koukal teki 50 runkosarjaottelussa tehot 5+6=11 sekä 17 playoff-ottelussa tehot 4+3=7. Hän pelasi kauden aikana myös lainalla sarjatasoa alempana HC Hradec Královén joukkueessa, kuten myös seuraavalla kaudella 2003–2004. Kauden 2004–2005 päätteeksi Koukal voitti Tšekin-mestaruuden. Näin ollen hän edusti kaudella 2005–2006 Pardubicea myös Euroopan seurajoukkueiden mestaruusturnauksessa. Koukal pelasi kauden aikana Extraligaa myös yhdeksän ottelun verran lainalla HC Plzeňissa. Kaudella 2008–2009 hän oli Pardubicen kolmanneksi paras pistemies tehoilla 15+23=38.


title: Petr Koukal (jääkiekkoilija)

text: Kaudella 2009–2010 Koukal nousi Pardubicen kapteeniksi. Hän oli joukkueen paras syöttäjä ja toiseksi paras pistemies Petr Sýkoran jälkeen tehoilla 13+27=40. Koukal voitti kauden päätteeksi Tšekin-mestaruuden. Kaudella 2011–2012 hän teki Extraligan yhden kauden piste-ennätyksensä tehoilla 18+33=51, joilla Koukal voitti Pardubicen sisäisen syöttöpörssin ja jakoi sisäisen pistepörssin voiton Jan Kolářin kanssa. He jakoivat koko sarjan pistepörssin viidennen sijan HC Plzeňin Jan Kovářin kanssa. Koukal voitti kauden päätteeksi Tšekin-mestaruuden ja hänet palkittiin Extraligan pudotuspelien arvokkaimpana pelaajana.


title: Petr Koukal (jääkiekkoilija)

text: Kaudeksi 2012–2013 Koukal siirtyi kaksivuotisella sopimuksella KHL-joukkue Neftehimik Nižnekamskiin. Hän oli joukkueen toiseksi paras pistemies Jegor Milovzorovin kanssa tehoilla 14+22=36. Kaudella 2013–2014 Koukal oli hänen jälkeensä Nižnekamskin toiseksi paras pistemies tehoilla 9+10=19.


title: Petr Koukal (jääkiekkoilija)

text: Kaudeksi 2014–2015 Koukal siirtyi vuoden mittaisella sopimuksella KHL:n laajennusjoukkue Jokereihin. Hän muodosti siellä toimivan "LOKOMO" – ketjun Linus Omarkin ja Steve Mosesin kanssa. Koukal edusti joukkuetta kauden aikana myös Spengler Cupissa.


title: Petr Koukal (jääkiekkoilija)

text: Kaudeksi 2015–2016 hän siirtyi jatkamaan KHL-uraansa kaksivuotisella sopimuksella Avtomobilist Jekaterinburgin riveihin.


title: Petr Koukal (jääkiekkoilija)

text: Koukal edusti Tšekkiä MM-kilpailuissa vuosina 2010, 2012, 2013 ja 2015. Vuoden 2010 turnaus päättyi maailmanmestaruuteen ja vuoden 2012 turnaus MM-pronssiin.


title: Petr Koukal (jääkiekkoilija)

text: Koukalin isoveli Martin (s. 1978) on hiihtäjä.


title: Pavlodar

text: Pavlodar (, ) on Kazakstanin koillisosassa Pavlodarin alueella, Irtyšin varrella sijaitseva maan 7. suurin kaupunki. Kaupungin väkiluvuksi arvioitiin 322 305 vuoden 2012 alussa. Aluehallinnollisesti kaupunki on Pavlodarin alueen alainen.Paikkakunnalle perustettiin vuonna 1720 Irtyšin jokiasema nimellä "Korjakovski", linnoitetulla varustuksella turvattiin suolantoimituksia lähistön suolajärveltä. Vuonna 1860 paikalliset kauppiaat pyysivät kaupungin perustamista ja sen nimeämistä tsaari Aleksanteri II:n pojan mukaan "Pavlodar"iksi. Pyyntöön suostuttiin ja vuonna 1861 perustettiin Pavlodarin kaupunki.


title: Pavlodar

text: Kaupungissa annetaan yliopisto-opetusta teollisuuden ja opettajankoulutuksen alalla. Petrokemian ja rakennusteollisuutta, alumiinitehdas, traktorien valmistusta, metallipajoja. Teatteri, kotiseutumuseo, taidemuseo ja lastenrautatie.


title: Pavlodar

text: Kaupungin kautta kulkee eurooppatie E127 ja Kazakstanin pääkaupunki Astanasta itään vievä päärata. Kaupungissa on merkittävä rautatieasema. Venäjän rajalle on alle 140 kilometriä. Pavlodarissa on lentoasema ja jokisatama Irtyšin varrella.


title: Carassius

text: Carassius on särkien (Cyprinidae) heimoon ja Cyprininae alaheimoon kuuluva kalasuku.


title: Carassius

text: Sukuun kuuluu viisi lajia.


title: Aimo O. Aaltonen

text: Aimo Olavi Aaltonen (20. syyskuuta 1919 Turku – 17. heinäkuuta 1999 Turku) oli suomalainen oikeustieteilijä, Turun kauppakorkeakoulun kauppaoikeuden professori 1961–1982. Hän oli Invalidiliiton puheenjohtaja 1961–1986.


title: Aimo O. Aaltonen

text: Aaltosen isä oli ministeri ja kansanedustaja Aleksi Aaltonen.


title: Anantapur

text: Anantapur (, ) on Intiassa Andhra Pradeshin osavaltiossa sijaitsevan Anantapurin piirikunnan pääkaupunki. Vuonna 2011 kaupunkialueella asui 341 895 henkeä.


title: Anantapur

text: Anantapuriin pääsee valtateiltä 7 ja 205. Lähin lentokenttä sijaitsee 80 kilometriä Anantapurista etelään, mutta Bangaloren kansainväliseltä lentoasemalta 168 kilometrin päästä on paremmat liikenneyhteydet. Anantapurista muualle Intiaan on myös hyvät raideliikenneyhteydet.


title: Anantapurin piirikunta

text: Anantapurin piirikunta () on yksi Andhra Pradeshin osavaltion 13 piirikunnasta Intiassa. Anantapur on sen pääkaupunki. Vuonna 2011 piirikunnassa asui 4 083 315 henkilöä.


title: Lauren Dixon

text: Lauren Dixon (s. 12. lokakuuta 1995 Ontario) on kanadalainen näyttelijä, laulaja ja tanssija. Hän näytteli yhtä päärooleista, Stevie Lakea, televisiosarjan "Tallijengi" kolmannella tuotantokaudella.


title: Gunturin piirikunta

text: Gunturin piirikunta () on yksi Andhra Pradeshin osavaltion 13 piirikunnasta Intiassa. Guntur on sen pääkaupunki. Vuonna 2011 piirikunnassa asui 4 889 230 henkilöä.


title: BK Lokomotiv Kuban

text: BK Lokomotiv Kuban on venäläinen koripalloseura Krasnodarista.


title: BK Lokomotiv Kuban

text: Seura perustettiin vuonna 1946 Mineralnyje Vodyssa. Seura menestyi erityisesti junioritasolla, mutta se pelasi myös miesten kansallisella tasolla. Kauden 2002–2003 jälkeen Lokomotiv muutti Rostov-na-Donuun, jonka ajateltiin olevan parempi paikka suuremman talousalueensa ansiosta. Seura paransi nopeasti sijoitustaan Venäjän sarjassa ja eteni muun muassa EuroCup Challengen loppuotteluun kaudella 2004–2005.


title: BK Lokomotiv Kuban

text: Venäjän liigan sekä kansainvälisten sarjojen nousseet liigakriteerit pakottivat seuran muuttamaan kesällä 2009 Krasnodariin. Samalla seuran nimeksi vaihdettiin Lokomotiv–Kuban. Kaudella 2012–2013 seura voitti ULEB Eurocupin mestaruuden ja varmisti ensimmäistä kertaa paikkansa Euroliigassa.


title: Ariel Kaplan

text: Ariel Kaplan on australialainen näyttelijä, laulaja ja tanssija. Hän esitti yhtä päärooleista, Lisa Atwoodia, televisiosarjan Tallijengi (The Saddle Club) kolmannella tuotantokaudella vuosina 2008–2009. Vuonna 2013 hän sai Imogen Willisin roolin sarjasta Neighbours.


title: Victoria Campbell

text: Victoria Campbell (s. 1996) on kanadalainen näyttelijä. Hän esittää yhtä päärooleista, Carole Hansonia, televisiosarjan "Tallijengi" kolmannella tuotantokaudella vuosina 2008–2009.


title: Kurnoolin piirikunta

text: Kurnoolin piirikunta () on yksi Andhra Pradeshin osavaltion 13 piirikunnasta Intiassa. Kurnool on sen pääkaupunki. Vuonna 2011 piirikunnassa asui 4 046 601 henkilöä.


title: The Eagle and Child

text: The Eagle and Child (kutsumanimeltään ”Bird and Baby”) on 1600-luvulla perustettu pub St Giles -kadun varrella Oxfordissa, Englannissa. Se tunnetaan erityisesti Inklings-kirjailijaryhmän kokoontumispaikkana.


title: The Eagle and Child

text: Rakennus on toiminut pubina vuodesta 1650 lähtien. Nykyistä nimeään se on kantanut ainakin vuodesta 1684 lähtien, jolloin Richard Platt sai säilyneiden asiakirjojen mukaan luvan käyttää kylttiä, johon on kuvattuna kruunu ja kotkan kantama lapsi. Aihe on peräisin Derbyn jaarlin vaakunasta. Pubi oli vuosisatoja University Collegen omistuksessa, kunnes se myytiin vuonna 2004 St John’s Collegelle.


title: The Eagle and Child

text: Inklings-ryhmä, johon kuuluivat muun muassa C. S. Lewis ja J. R. R. Tolkien, piti The Eagle and Childin perähuoneessa, ”The Rabbit Roomissa”, vapaamuotoisia tapaamisia tiistaiaamupäivisin 1930-luvulta alkaen. Ryhmän varsinaiset kokoukset, joissa jäsenet lukivat toisilleen keskeneräisiä töitään, pidettiin torstai-iltaisin Lewisin luona Magdalen Collegessa. Torstain kokoontumiset lopetettiin vuonna 1949, mutta pubitapaamisia jatkettiin edelleen, tiistaisin tai maanantaisin. Vuonna 1962 Inklings siirtyi St Gilesin yli Lamb and Flagiin, kun perähuone avattiin yleiseen käyttöön. The Eagle and Childia laajennettiin niin, että entisen perähuoneen läpi pääsee nyt pubin perälle rakennettuihin uusiin tiloihin.


title: Warangalin piirikunta

text: Warangalin piirikunta (, ) on yksi yksi Telanganan osavaltion 10 piirikunnasta Intiassa. Se kuului Andhra Pradeshin osavaltioon kesäkuuhun 2014 asti. Warangal on sen pääkaupunki. Vuonna 2011 piirikunnassa asui 3 522 644 henkilöä.


title: Nizamabadin piirikunta

text: Nizamabadin piirikunta (, ) on yksi yksi Telanganan osavaltion 10 piirikunnasta Intiassa. Se kuului Andhra Pradeshin osavaltioon kesäkuuhun 2014 asti. Sen pääkaupunki on Nizamabad. Vuonna 2011 piirikunnassa asui 2 552 073 henkilöä.


title: Calgary Roughnecks

text: Calgary Roughnecks on vuonna 2001 perustettu sisälacrossen ammattilaisseura Calgarystä, Albertasta. Joukkue pelaa kotiottelunsa Scotiabank Saddledomessa.


title: Calgary Roughnecks

text: Calgary on voittanut historiansa aikana kahdesti mestaruuden, vuosina 2004 ja 2008. Roughnecks on selvinnyt pudotuspeleihin jokaisena kautenaan, lukuun ottamatta kautta 2001, mikä oli seuran ensimmäinen NLL:ssä.


title: Vizianagaram

text: Vizianagaram () on Intiassa Andhra Pradeshin osavaltiossa sijaitsevan Vizianagaramin piirikunnan pääkaupunki. Vuonna 2011 kaupunkialueella asui 239 374 henkeä.


title: Vizianagaram

text: Vizianagaramissa on rautatieasema.


title: Vizianagaramin piirikunta

text: Vizianagaramin piirikunta () on yksi Andhra Pradeshin osavaltion 13 piirikunnasta Intiassa. Vizianagaram on sen pääkaupunki. Vuonna 2011 piirikunnassa asui 2 342 868 henkilöä.


title: Mäk Gälis

text: Mäk Gälis (oikealta nimeltään Joonas Aleksi Galle, 1989) on suomalainen rap-artisti.


title: Mäk Gälis

text: Mäk Gäliksen ensimmäinen musiikkivideo kappaleesta "Siskos broidi" julkaistiin maaliskuussa 2012. Kappale sisältää samplen Toton kappaleesta "Hold the Line", ja se ei päätynyt lopulta Mäk Gäliksen esikoisalbumille. Toinen musiikkivideo julkaistiin kesäkuussa 2012 kappaleesta "Mäk is bäk". Mäk Gäliksen debyyttialbumi "Lähi-öissä" julkaistiin PME Recordsin kautta 26. huhtikuuta 2013, ja se nousi Suomen virallisen albumilistan sijalle 32. Albumilta julkaistiin vielä musiikkivideot kappaleista "Tsekkaa mun kiesii", "Älä koske mun bisneksii", "Big Mäk" ja "Kaidalla polulla". Albumin kappale "Saa föraa" on mukana jääkiekon mm-kilpailuiden 2013 virallisella musiikkialbumilla, Leijonat 2013 -kokoelmalla.


title: Mäk Gälis

text: MäkGälis on JVG:stä tutun VilleGallen pikkuveli, ja hän on pelannut jääkiekkoa Jokerien junioreissa.


title: Ongole

text: Ongole () on Intiassa Andhra Pradeshin osavaltiossa sijaitsevan Prakasamin piirikunnan pääkaupunki. Vuonna 2011 kaupunkialueella asui 206 419 henkeä.


title: Ongole

text: Ongolessa on rautatieasema. 55 kilometrin päässä sijaitsee Vodarevun satama. 120 kilometrin päässä sijaitsee Vijayawadan lentoasema.


title: Prakasam

text: Prakasam () on yksi Andhra Pradeshin osavaltion 13 piirikunnasta Intiassa. Sen pääkaupunki on Ongole. Vuonna 2011 piirikunnassa asui 3 392 764 henkilöä.


title: Prakasam

text: Prakasamin naapuripiirikunnat ovat Sri Potti Sriramulu Nellore, , Kurnool, Mahbubnagar ja Guntur. Idässä se rajoittuu Bengalinlahteen.


title: Easter Parade

text: ”Easter Parade” (suom. "Pääsiäisparaati") on Irving Berlinin säveltämä ja sanoittama musiikkikappale vuoden 1933 Broadway-revyystä "As Thousands Cheer". Laulu esitettiin näytelmän ensimmäisen näytöksen viimeisessä kohtauksessa, joka kuvasi pääsiäisparaatia New Yorkin Fifth Avenuella. Sen esittivät Marilyn Miller ja Clifton Webb.


title: Easter Parade

text: Berlin oli säveltänyt kappaleen viisitoista vuotta aikaisemmin ja julkaissut sen nimellä ”Smile and Show Your Dimple”, mutta sävellys ei ollut menestynyt. "As Thousands Cheer" -näytelmään hän kirjoitti uuden sanoituksen, ja ”Easter Paradesta” tuli näytelmän menestynein kappale. Kappale on myöhemmin esitetty elokuvissa "Ravintola Vapaa-aika" (1942) ja "Sinun kanssasi kahden" (1948).


title: Uutismixi

text: Uutismixi oli Yleisradion lähettämä uutisohjelma. Uutismixin lähetys esitettiin Yle TV1:ssä ja uusinnat Yle TV2:ssa, Yle Teemassa ja YLE24:ssä. Uutismixi oli nuorille tarkoitettu uutisohjelma.


title: Indrin kieli

text: Indri on Etelä-Sudanin Länsi-Bahr el-Ghazalin osavaltiossa sijaitsevan Rajan eli Ragan lähiössä puhuttava kieli. Kielen puhujat ovat indrit, jotka mm. heikon järjestäyneisyytensä takia ovat kautta aikojen joutuneet vaikutusvaltaisempien naapurikansojen alistamiksi ja assimiloimiksi. 1930-luvulla heidät alisti samassa osavaltiossa asuva kaligien kansa ja indrit puhuvatkin oman kielensä ohella myös kaligien kieltä eli ferogea, joka kuuluu samaan kieliryhmään kuin indrin kieli, sekä arabiaa. Ethnologue luokittelee indriä kuolevaksi kieleksi.


title: Rangareddi

text: Rangareddi (, ) on yksi yksi Telanganan osavaltion 10 piirikunnasta Intiassa. Se kuului Andhra Pradeshin osavaltioon kesäkuuhun 2014 asti. Rangareddi ympäröi Hyderabadin piirikuntaa ja Hyderabad on sen pääkaupunki. Vuonna 2011 piirikunnassa asui 5 296 396 henkilöä, joka oli enemmän kuin missään muussa Andhra Pradeshin piirikunnassa.


title: Rangareddi

text: Rangareddin piirikunta perustettiin vuonna 1978, jolloin se lohkaistiin Hyderabadin piirikunnasta. Se on nimetty vapaustaistelija Konda Venkata Ranga Reddyn mukaan.


title: Sinun kanssasi kahden

text: Sinun kanssasi kahden () on Charles Waltersin ohjaama ja Arthur Freedin tuottama yhdysvaltalainen musikaalielokuva vuodelta 1948. Sen pääosia esittävät Judy Garland ja Fred Astaire. Gene Kellyn oli alun perin tarkoitus esittää miespääosaa, mutta hän loukkasi nilkkansa elokuvan kuvausten aikana ja joutui jäämään pois tuotannosta.


title: Sinun kanssasi kahden

text: Elokuvan musiikkiraita on kokonaisuudessaan Irving Berlinin säveltämä. Berlin teki elokuvaa varten seitsemän alkuperäiskappaletta, ja lisäksi musiikkiraidalle otettiin kymmenen hänen aikaisemmin julkaisemaansa sävellystä.


title: Sinun kanssasi kahden

text: Irving Berlin oli alun perin sopinut elokuvan rahoittamisesta ystävänsä Joseph M. Schenckin kanssa, joka työskenteli 20th Century Foxilla. Yhtiön johto ei kuitenkaan suostunut antamaan Berlinille prosenttiosuutta elokuvan tuotosta, ja elokuvan tekeminen siirtyi Metro-Goldwyn-Mayerille säveltäjän saatua paremman rahallisen tarjouksen Louis B. Mayerilta. Tuottajaksi tuli Arthur Freed, joka oli jo vastuussa Berlinin säveltämään teatterimusikaaliin perustuvan "Annie mestariampuja" -elokuvan tuottamisesta.


title: Sinun kanssasi kahden

text: Johnny Green ja Roger Edens palkittiin elokuvan musiikkiraidasta parhaan musiikin Oscarilla.


title: Länsi-Godavari

text: Länsi-Godavari () on yksi Andhra Pradeshin osavaltion 13 piirikunnasta Intiassa. Sen pääkaupunki on Eluru. Vuonna 2011 piirikunnassa asui 3 934 782 henkilöä.


title: Länsi-Godavari

text: Länsi-Godavarin naapuripiirikunnat ovat Krishna, Khammam ja Itä-Godavari. Etelässä se rajoittuu Bengalinlahteen.


title: Itä-Godavari

text: Itä-Godavari () on yksi Andhra Pradeshin osavaltion 13 piirikunnasta Intiassa. Sen pääkaupunki on Kakinada. Vuonna 2011 piirikunnassa asui 5 151 549 henkilöä.


title: Banaaninärhi

text: Banaaninärhi ("Cyanocorax affinis") on varisten heimoon kuuluva varpuslintu.


title: Banaaninärhi

text: Banaaninärheä tavataan Kolumbiassa, Costa Ricassa, Panamassa ja Venezuelassa. Lajin kokonaispopulaatiota ei ole arvioitu, mutta lajia on kuvattu tavalliseksi ja se on luokiteltu elinvoimaiseksi.


title: Trilineaariset koordinaatit

text: Trilineaariset koordinaatit muodostuvat kolmesta järjestetystä luvusta formula_1 ja formula_2, jotka kuvaavat pisteen kohtisuoria etäisyyksiä kolmion kolmesta sivusta. Lukukolmikko ei esitä todellisia etäisyyksiä vaan etäisyyksien suhdelukuja. Ne ovat siten homogeeniset koordinaatit. Koordinaatit voidaan merkitä formula_3 tai formula_4.


title: Trilineaariset koordinaatit

text:
Kolmion formula_5, jonka pinta-ala on formula_6 sivut a, b ja c sijaitsevat saman nimistä kulmaa vastapäätä. Pisteen P todellinen etäisyys sivusta a on a'. Tämän etäisyyden trilineaarinen koordinaatti on siten a' = formula_7. Koordinaatit muodostetaan siten
missä kerroin saadaan
Siis, pisteen P todelliset etäisyydet kolmion sivuista, eli todelliset trilineaariset koordinaatit, saadaan (suhteellisista) trilineaarisista koordinaateista kertomalla ne kertoimella "k", ja päinvastoin jakamalla ne kertoimella "k".


title: Trilineaariset koordinaatit

text: Koordinaatit ovat positiiviset, mikäli piste P on kolmion sisällä. Kolmion ulkopuolisille pisteille on yksi tai kaksikin koordinaattia negatiiviset. Mikäli kaikki koordinaatit ovat negatiivisia, voidaan negatiivisuus sisällyttää kertoimeen "k" ja supistaa merkinnästä pois. Piste on tällöin kolmion sisäpuolella.


title: Trilineaariset koordinaatit

text: Merkinnöissä kirjaimet ovat sivujen pituuksia tai kulmien suuruuksia.


title: Trilineaariset koordinaatit

text: Ranskalainen "Etienne Bobillier" (1797−1832) esitteli barysentriset koordinaatit vuonna 1827 tutkiessaan kolmioita ja niiden ympäristön pisteitä. Koordinaattien tarkoituksena oli ilmaista pisteiden sijainteja kolmioon nähden ja helpottaa siten laskuja. Monet muutkin kehittelivät tuolloin samantapaisia ideoita, mutta vasta saksalainen "Julius Plückert" (1801−1868) kirjoitti vuonna 1829 artikkelin "Über ein neues Coordinatensystem", jossa hän esitteli trilineaariset koordinaatit.


title: Trilineaariset koordinaatit

text: Trilineaarinen koordinaattijärjestelmä ei syrjäyttänyt karteesista koordinaattijärjestelmää, mutta sitä käytetään nykyäänkin kolmioihin liittyvien laskelmien perustana tietyillä aloilla. Vielä nykyäänkin aiheesta julkaistaan tutkielmia. Kuuluisa alan tutkija on Clark Kimberling, jonka suurtyö on ollut noin 5 000 pisteen trilineaaristen koordinaattien määrittäminen.


title: Brasiliannärhi

text: Brasiliannärhi ("Cyanocorax cyanopogon") on varisten heimoon kuuluva varpuslintu.


title: Brasiliannärhi

text: Brasiliannärheä tavataan Brasilian itä-, keski- ja koillisosissa. Lajin populaatiota ei ole arvioitu, mutta lajia on kuvailtu melko tavalliseksi. Brasiliannärhi on luokiteltu elinvoimaiseksi lajiksi.


title: Victor Herbert

text: Victor August Herbert (1. helmikuuta 1859 Dublin – 26. toukokuuta 1924 New York) oli irlantilaissyntyinen säveltäjä.


title: Victor Herbert

text: Herbert syntyi Dublinissa ja muutti 7-vuotiaana Stuttgartiin hänen äitinsä mentyä naimisiin saksalaisen lääkärin kanssa. Herbert sai koulutuksen sellonsoittoon ja soitti Saksassa muun muassa Johan Strauss nuoremman orkesterissa. Vuonna 1886 hän muutti New Yorkiin ja sai sellistin paikan Metropolitan-oopperan orkesterissa. Yhdysvalloissa hän kiinnostui säveltämisestä, ja julkaisi ensimmäisen oman operettinsa "Prince Ananias" vuonna 1894. 1890-luvun lopulla hän toimi Pittsburghin sinfoniaorkesterin kapellimestarina.


title: Victor Herbert

text: Hänen menestyneihin teatterinäytelmiinsä kuuluvat muun muassa "Babes in Toyland" (1903), "Mlle Modiste" (1905), "The Red Mill" (1906), "Naughty Marietta" (1910), "Sweethearts" (1913) ja "Eileen" (1917).


title: Victor Herbert

text: Herbert oli mukana perustamassa säveltäjien tekijänoikeuksia valvovaa ASCAP-järjestöä. Hänen nostamansa oikeustapaus Shanley’s Restaurants -ravintolaketjua vastaan johti korkeimman oikeuden merkittävään ennakkopäätökseen, että musiikkiteoksen julkiseen esittämiseen ansaitsemistarkoituksessa tarvitaan säveltäjän lupa.


title: Victor Herbert

text: Herbertiä pidetään yhdysvaltalaisen teatterimusiikin ensimmäisenä merkittävänä säveltäjänä. Hänen musiikillaan ei kuitenkaan ollut suurta vaikutusta myöhemmän sukupolven teatterisäveltäjiin.


title: Victor Herbert

text: Victor Herbert kuoli sydänhalvaukseen toukokuussa 1924. Hänet valittiin Songwriters Hall of Fameen vuonna 1970.


title: Wilhelm Pipping

text: Wilhelm Pipping (26. kesäkuuta 1854 Helsinki – 13. maaliskuuta 1926 Helsinki) oli suomalainen lastenlääkäri ja Helsingin yliopiston lastentautiopin ylimääräinen professori 1892–1921, professori 1921–1923. Hän oli ensimmäinen erikoistunut suomalainen lastenlääkäri ja suomalaisen pediatriikan keskeinen henkilö vuosikymmeniä. Hän edusti säätyvaltiopäivillä aatelia vuosina 1894–1906.


title: Joachim Wilhelm Pipping

text: Joachim Wilhelm (Joakim Vilhelm) Pipping (29. marraskuuta 1818 Turku – 15. helmikuuta 1858 Helsinki) oli suomalainen lääkäri, Helsingin yliopiston kirurgian ja lapsenpäästöopin dosentti vuodesta 1853. Hänelle myönnettiin professorin arvo 1856. Hän oli Suomessa ensimmäinen narkoosin keksimisen jälkeisen kirurgian edustaja.


title: Joachim Wilhelm Pipping

text: Hänen isänsä oli oppihistorioitsija Fredrik Wilhelm Pipping.


title: Huppunärhi

text: Huppunärhi ("Cyanocorax caeruleus") on varisten heimoon kuuluva varpuslintu.


title: Huppunärhi

text: Huppunärheä tavataan Brasiliassa, Argentiinassa ja Uruguayssa. Lajin populaatiota ei ole arvioitu, mutta lajia on kuvattu epätavalliseksi. Laji on vähenemässä elinympäristöjen tuhoutumisen vuoksi ja se on luokiteltu silmälläpidettäväksi.


title: Huppunärhi

text: Huppunärhi elää alankometsissä tuhannen metrin korkeuteen asti. Laji suosii erityisesti araukariametsiä.


title: Rolf Pipping

text: Hugo Rudolf (Rolf) Pipping (1. kesäkuuta 1889 Kiel, Saksa – 7. joulukuuta 1963 Helsinki) oli suomalainen kielitieteilijä. Hän oli Åbo Akademin ruotsin kielen ja pohjoismaisen filologian professori 1928–1956 ja rehtori 1936–1942. Hän julkaisi ja varusti selityksin Eerikinkronikan


title: Rolf Pipping

text: Hänen kehittämänsä termi "sakprosa" (asiaproosa) on levinnyt laajaan käyttöön. Hän sai filosofian kunniatohtorin arvon 1954 Göteborgin yliopistosta.


title: Rolf Pipping

text: Hänen isänsä oli kielitieteilijä Knut Hugo Pipping.


title: Fructidorkuun 18. päivän vallankaappaus

text: Fructidorkuun 18. päivän vallankaappaus oli Ranskassa 4. syyskuuta 1797 (vallankumouskalenterin mukaan 18. fructidorkuuta vuonna V) järjestetty vallankaappaus, jossa direktorion johtajat puhdistivat rojalistit maan parlamentista. Taustalla oli hallituksen pelko tasavallan säilymisestä, sillä rojalistit olivat hieman aiemmin saaneet suuren vaalivoiton ja siten yhdessä maltillisten kanssa haltuunsa puolet parlamentin molempien kamarien eli vanhojen neuvoston ja viidensadan neuvoston paikoista. Italiassa tuolloin sotinut Napoleon Bonaparte lähetti direktorion pyynnöstä kenraali Pierre Augereaun johtamat joukot Pariisiin, jossa ne vangitsivat 4. syyskuuta yli 130 kuningasmielistä kansanedustajaa. Vangituista 53 lähetettiin Ranskan Guayanaan Etelä-Amerikkaan, joukossa myös direktorioon kuulunut François Barthélemy. Lazare Carnot, jolle oli suunniteltu samaa kohtaloa, onnistui pakenemaan. Vangitsemisten jälkeen vaalien tulokset mitätöitiin 49 departementin osalta ja 147 kansanedustajan valtakirjat hylättiin.


title: Fructidorkuun 18. päivän vallankaappaus

text: Fructidorkuun kaappaus horjutti merkittävästi Ranskan tasavaltaista perustuslakia ja lisäsi armeijan vaikutusvaltaa politiikassa.


title: Nils Pipping

text: Nils Johan Pipping (14. toukokuuta 1890 Helsinki – 23. marraskuuta 1982 Helsinki) oli suomalainen matemaatikko ja Åbo Akademin professori. Hänen tutkimuksensa olivat pääasiassa lukuteorian alalta. Hän väitteli tohtoriksi vuonna 1919 Helsingin yliopistossa ja työskenteli 1914–1920 Helsingissä Tähtitieellisessä observatoriossa ja 1921–1930 matematiikan lehtorina Åbo Akademissa; matematiikan professuuria hän hoiti siellä vuosina 1930–1953.


title: Nils Pipping

text: Nils Pippingin isä oli kielitieteilijä Knut Hugo Pipping. Hän avioitui vuonna 1923 Margaretha de la Chapellen (1899–1966) kanssa.


title: Oven takana

text: Oven takana ("The Door in the Floor") on vuonna 2004 ensi-iltansa saanut Tod Williamsin käsikirjoittama ja ohjaama draamaelokuva, joka perustuu John Irvingin romaanin "Leski vuoden verran" ensimmäiseen kolmannekseen.


title: Kolmenmailin-rajan ulkopuolella

text: Kolmenmailin-rajan ulkopuolella () on Jack Conwayn ohjaama yhdysvaltalainen mykkä draamaelokuva vuodelta 1927. "Kolmenmailin-rajan ulkopuolella" -elokuvan pääosissa ovat John Gilbert, Joan Crawford ja Ernest Torrence. Elokuvan tuotantoyhtiönä ja jakelijana toimi Metro-Goldwyn-Mayer. "Kolmenmailin-rajan ulkopuolella" perustuu William Anthony McGuiren näytelmään "Twelve Miles Out" vuodelta 1925. Elokuva kertoo salakauppiaasta, johon Jane-niminen tyttö alkaa pikku hiljaa rakastua.


title: Kolmenmailin-rajan ulkopuolella

text: "Kolmenmailin-rajan ulkopuolella" kuvattiin 39:ssä päivässä 462 000 dollarin budjetilla. Elokuva sai ensi-iltansa Yhdysvalloissa 9. heinäkuuta 1927 ja Suomessa 13. helmikuuta 1928. Elokuva tuotti Yhdysvalloissa 655 000 dollaria ja ulkomailla 238 000 dollaria. Yhteensä elokuva tuotti 893 000 dollaria. Elokuva ja näyttelijät saivat kriitikoilta ilmestyessään hyvän vastaanoton.


title: De-Lovely

text: De-Lovely on vuonna 2004 ensi-iltansa saanut Irwin Winklerin ohjaama yhdysvaltalainen musikaalielokuva, joka kertoo säveltäjä Cole Porterin elämästä. Pääosaa esittää Kevin Kline.


title: Suomen joukkue jääkiekon maailmanmestaruuskilpailuissa 2005

text: Suomen jääkiekkomaajoukkue vuoden 2005 maailmanmestaruuskisoissa jotka järjestettiin Itävallassa.


title: Eluru

text: Eluru () on Intiassa Andhra Pradeshin osavaltiossa sijaitsevan Länsi-Godavarin piirikunnan pääkaupunki. Vuonna 2011 kaupunkialueella asui 250 693 henkeä.


title: 2046 (elokuva)

text: 2046 on vuonna 2004 ensi-iltansa saanut Wong Kar-wain käsikirjoittama, tuottama ja ohjaama hongkongilainen draamaelokuva. Se on löyhästi jatkoa Wong Kar-wain aiemmille ihmissuhdedraamoille "Days of Being Wild" (1991) ja etenkin "In the Mood for Love" (2000), koska elokuvan päähenkilönä on sama Tony Leungin esittämä herra Chow.


title: 2046 (elokuva)

text: 1960-luvun Hongkongissa Chow aloittaa seksisuhteen saman hotellin huoneessa 2046 asuvan naisen kanssa, joka erehtyy luulemaan suhdetta rakkaudeksi. Hotellin omistaja pyytää Chowta kirjoittamaan tieteistarinaa, joka sijoittuisi vuoteen 2046. 1960-luvun tulevaisuusfantasioilta näyttävässä tarinassa juna vie ihmisiä paikkaan nimeltä 2046, josta he eivät koskaan palaa.


title: Rajavartioston laki

text: Rajavartioston laki () on vuonna 1928 ensi-iltansa saanut William Nighin ohjaama yhdysvaltalainen mykkä lännenelokuva, jonka pääosissa ovat Tim McCoy ja Joan Crawford. "Rajavartioston laki" kertoo texasilaisesta vartijasta, joka saa selville, että hänen jahtaama lainsuojaton onkin hänen kauan kadonnut veljensä. "Rajavartioston laki" on Metro-Goldwyn-Mayerin tuottama ja jakelema.


title: Rajavartioston laki

text: "Rajavartioston laki" kuvattiin vain 52 000 dollarin budjetilla. Elokuva sai ensi-iltansa Yhdysvalloissa 21. tammikuuta vuonna 1928. Suomessa elokuva sai ensi-illan 18. marraskuuta vuonna 1929. "Rajavartioston laki" tuotti hyvin budjettiin nähden – 241 000 dollaria.


title: Anneli Aarika-Szrok

text: Eini Anneli Aarika-Szrok ent. Fagerholm (s. 18. lokakuuta 1924 Helsinki) on suomalainen oopperalaulaja. Hän opiskeli Sibelius-Akatemiassa 1944–1949 ja sen jälkeen Budapestissa Liszt-musiikkiakatemiassa 1949–1952. Hän oli Unkarin valtionoopperan solisti 1951–1962. Hän on toiminut laulunopettajana Riihimäen musiikkiopistossa.


title: Anneli Aarika-Szrok

text: Aarika-Szrok on ollut Suomi–Unkari-seuran toiminnanjohtaja.


title: Anneli Aarika-Szrok

text: Aarika-Szrokin puoliso on Istvan Szrok, ja heillä on yksi lapsi.


title: Risto Aario

text: Risto Tapani Aario (s. 3. marraskuuta 1937 Helsinki) on suomalainen geologi. Hän oli vuodesta 1973 Oulun yliopiston maaperägeologian professori ja vuodesta 1976 Geologian laitoksen johtaja.


title: Risto Aario

text: Aarion asiantuntemusalueita ovat glasiaaligeologia, maaperägeologia ja ympäristögeologia.


title: Risto Aario

text: Aarion isä oli geologi Leo Aario.


title: Álvaro Torres

text: Álvaro Torres (s. 9. huhtikuuta 1954 Usulután, El Salvador) on elsalvadorilainen laulaja-lauluntekijä. Hänen levymerkkinsä Big Dream Christian Music sijaitsee Baton Rougessa, Yhdysvaltain Louisianassa. Hänen musiikkilajinsa ovat latinopop ja bolero.


title: Álvaro Torres

text: Torres syntyi 9. huhtikuuta 1954 varakkaaseen perheeseen El Salvadorin Usulutánissa. Hän muutti myöhemmin Guatemalaan, jossa hän aloitti soolouran ja julkaisi ensimmäisen albuminsa ""Algo especial"" (suom. "jotain erikoista") vuonna 1976. Vuosi myöhemmin hän julkaisi toisen albuminsa ""Acariciame"" (suom. "hyväile minua"). Hänen suosionsa kasvoi 1980-luvulla, jolloin hän myös muutti Yhdysvaltoihin, jossa hän asui Coloradossa, Kaliforniassa ja lopulta Floridassa. Vuonna 1991 Torres koki taiteellisen läpimurron, kun hän julkaisi kymmenennen albuminsa ""Nada Se Compara Contigo"" (suom. "mikään ei ole verrattavissa sinuun"). Broadcast Music Incorporated valitsi hänet vuoden laulaja-lauluntekijäksi vuonna 1994.


title: Álvaro Torres

text: Torresin musiikkiin on vaikuttanut mm. Sandro de América, Camilo Sesto ja Joan Manuel Serrat.


title: My Blueberry Nights

text:
My Blueberry Nights ("My Blueberry Nights") on vuonna 2007 ensi-iltansa saanut Wong Kar-Wain ohjaama romanttinen draama- ja road movie -elokuva. Se on hongkongilaisen Wong Kar-Wain ensimmäinen englanninkielinen elokuva, ja samalla laulaja-lauluntekijä Norah Jonesin ensimmäinen elokuvarooli. Kuvaajana toimi Darius Khondji eikä ohjaajan pitkäaikainen vakiokuvaaja Christopher Doyle.
Sydämensä särkenyt Elizabeth (Jones) lohduttaa itseään muutamana iltana läheisen diner-ravintolan mustikkapiirakalla ja paikan omistajan Jeremyn (Jude Law) jutuilla. Sitten Elizabeth päättääkin paeta New Yorkista päästäkseen eroon tuskastaan. Hän päätyy aluksi työhön memphisiläiseen baariin, jonka vakioasiakkaisiin kuuluu sydänsuruunsa juova poliisimies. Seuraavaksi Elizabeth siirtyy nevadalaiseen kasinoon, jossa tutustuu uhkapeliä harrastavaan naiseen (Natalie Portman) ja sijoittaa rahaa tämän pokeripeliin. He häviävät, ja lopulta Elizabeth palaa New Yorkiin ja Jeremyn ravintolaan.


title: Skylar Diggins

text: Skylar Kierra Diggins (s. 2. elokuuta 1990, South Bend, Indiana) on yhdysvaltalainen koripalloilija, pelipaikaltaan pelintekijä. Hän edustaa tällä hetkellä WNBA-liigan Tulsa Shockia. Ennen ammattilaisuraansa Diggins pelasi yliopistokoripalloa Notre Damen yliopiston joukkueessa.


title: Skylar Diggins

text: Diggins oli WNBA:n vuoden 2013 varaustilaisuuden kolmas varaus. Häntä ennen varattiin ainoastaan Brittney Griner sekä Elena Delle Donne.


title: Carl Bror Emil Aejmelaeus-Äimä

text: Carl Bror Emil "Kalle" Aejmelaeus-Äimä (20. toukokuuta 1882 Porvoo – 13. heinäkuuta 1935 Kiel, Saksa) oli suomalainen eversti.


title: Carl Bror Emil Aejmelaeus-Äimä

text: Aejmelaeuksen sukuun kuulunut Aejmelaeus-Äimä kirjoitti ylioppilaaksi Helsingin suomalaisesta reaalilyseosta vuonna 1901. Hänen vanhempansa olivat Paltamossa syntynyt Weilin+Göösin konttoripäällikkö Edvin Aejmelaeus sekä porvoolainen Johanna Simolin. Aejmelaeus-Äimä sai sotilaskoulutusta Pietarissa Keisari Nikolain ratsuväkiopistossa vuosina 1906–1908 sekä Miekkailu- ja voimistelukoulussa 1914. Samana vuonna hän suoritti myös Keisarillisen arkeologisen instituutin loppututkinnon. Aejmelaeus-Äimä toimi Nikolain ratsukoulun urheilun ja voimistelun opettajana vuodesta 1912 alkaen.


title: Carl Bror Emil Aejmelaeus-Äimä

text: Suomen itsenäistymisen jälkeen Aejmelaeus-Äimä tuli Suomen armeijan palvelukseen vuonna 1918. Vuosina 1919–1925 Aejmelaeus-Äimä toimi presidentti K. J. Ståhlbergin sota-asiain kanslian päällikkönä sekä hänen 1. adjutanttinaan. Hänet ylennettiin everstiksi 1925, ja hän toimi sitten Suomen sotilasasiamiehenä Lontoossa 1929–1931 ja Moskovassa 1926–1928. Viimeksi Aejmelaeus-Äimä oli Viipurin komendanttina vuodesta 1933 alkaen.


title: Carl Bror Emil Aejmelaeus-Äimä

text: Aejmelaeus-Äimä oli innokas urheilumies, joka harrasti erityisesti miekkailua. Hän edusti Venäjää vuoden 1912 Tukholman olympialaisten nykyaikaisessa viisiottelussa keskeyttäen kilpailun kahden lajin jälkeen. Vuonna 1923 Aejmelaeus oli mukana perustamassa Helsingin Miekkailijoita ja myöhemmin hän toimi Suomen Olympiakomitean jäsenenä.


title: Carl Bror Emil Aejmelaeus-Äimä

text: Vapaamuurareihin kuulunut Aejmelaeus-Äimä avioitui Astrid Hagströmin kanssa Tampereella heinäkuussa 1933 ja kuoli kaksi vuotta myöhemmin Kielissä.


title: Colorado Mammoth

text: Colorado Mammoth on National Lacrosse Leaguessa pelaava sisälacrossen ammattilaisseura Denveristä, Coloradosta. Joukkue siirtyi vuonna 2002 Denveriin oltuaan alun perin Baltimore Thunder (1987–1999), sitten Pittsburgh CrosseFire (2000) ja Washington Power (2001–2002). Mammoth on NLL:n historian ensimmäinen Mississippin länsipuolinen joukkue.


title: Colorado Mammoth

text: Colorado Mammothin omistaa miljardööri Stan Kroenke. Kroenken muita omistuksia ovat muun muassa NHL-seura Colorado Avalanche, NFL-seura St. Louis Rams, NBA-seura Denver Nuggets sekä Englannin Valioliigassa pelaava Arsenal FC.


title: Colorado Mammoth

text: Vuonna 2008 Mammothin kotiotteluissa Pepsi Centerissä kävi keskimäärin enemmän yleisöä ottelua kohden kuin Avalachen tai Nuggetsin peleissä. Mammoth tosin pelasi kaudella vain kahdeksan kotiottelua. Joukkueesta oli myös tullut NLL:n eniten yleisöä kerännyt joukkue.


title: University Parks

text: Oxford University Parks on noin 28 hehtaarin laajuinen puistoalue Oxfordin keskustan koillislaidalla. Oxfordin yliopiston omistama puisto rajautuu pohjoisessa Norham Gardens -katuun ja Lady Margaret Halliin, lännessä Parks Roadiin ja etelässä yliopiston Science Areaan sekä South Parks Roadiin. Idässä puiston rajalla virtaa Cherwelljoki lukuun ottamatta pientä Mesopotamian aluetta, jossa puiston alue ulottuu joen haarautuessaan muodostamalle saarelle. Aitojen rajaamassa puistossa saa kävellä vapaasti, mutta öisin se on suljettu.


title: University Parks

text: University Parksin alue kuului aiemmin Merton Collegelle, kunnes yliopisto osti sen vuosina 1854–1865. Alueen lounaiskolkkaan puiston viereen perustettiin yliopiston museo, joka sai 1900-luvulla seurakseen yliopiston luonnontieteellisiä rakennuksia. Puistosta päätettiin tehdä pääasiallisesti arboretum ja yliopistoväen virkistäytymisalue, minkä lisäksi tilaa tarvittiin krikettikentälle. Puiston suunnittelijaksi kutsuttiin James Bateman, mutta hänen suunnitelmansa hylättiin liian kalliina. Puisto päätettiin jättää keskiosaltaan avoimeksi ruohikoksi ja rakentaa polku sitä kiertämään. Ensimmäiset puut istutettiin syksyllä 1865. Krikettiä päästiin pelaamaan vuonna 1881, kun puiston keskelle valmistui kenttä ja sen yhteyteen krikettipaviljonki.


title: University Parks

text: Vuonna 1925 puiston koillisnurkkaan kaivettiin pyöreä noin 50 metriä leveä tekolampi. Sitä laajennettiin vuonna 1996, ja samalla lammen muotoa muokattiin luonnonmukaisemmaksi.


title: Golkonda

text: Golkonda (, , sanoista "golla konda" ’paimenen kukkula’) on Intiassa Telanganan osavaltiossa sijaitseva raunioitunut kaupunki. 1500- ja 1600-luvuilla se oli Golkondan sulttaanikunnan pääkaupunki. Golkonda sijaitsee noin 11 kilometriä länteen Hyderabadista ja kuuluu Hyderabadin piirikuntaan. Kaupunki on ehdolla Unescon maailmanperintöluetteloon.


title: Golkonda

text: Golkonda oli islamilaisesta Delhin sulttaanikunnasta 1300-luvun puolivälissä irtautuneen Bahmanin sulttaanikunnan pääkaupunki noin vuodesta 1365 lähtien aina vuoteen 1512 asti. 1400-luvun lopulla Bahmanin valtakunta alkoi hajota keskenään kilpaileviksi sulttaanikunniksi ja vuonna 1518 supistuneen valtakunnan itäinen osa julistautui itsenäiseksi turkkilaissyntyisen Kuli Kutb Šahin johdolla, pääkaupunkinaan Golkonda.


title: Golkonda

text: Bahmanin valtakunnan hajoamisesta syntyneet viisi sulttaanikuntaa kilpailivat keskenään, mutta ne pyrkivät myös levittämään šiialaista islaminuskoa etelän hindulaisille alueille, missä niillä oli vastassaan Vijayanagaran valtakunta. Vuonna 1565 Golkonda, Ahmednagar, Bidar ja Bijapur liittoutuivat Vijayanagaraa vastaan ja kukistivat sen Talikotan taistelussa. Seuraavina vuosikymmeninä Golkonda ja Bijapur ottivat suurimman osan Vijayanagaran alueista hallintaansa. 1500-luvun lopulla Muhammad Kuli Kutb Šah rakennutti valtakunnalleen uuden pääkaupungin Golkondan lähistölle Hyderabadiin.


title: Golkonda

text: 1500-luvulla Pohjois-Intiaan syntynyt suurmogulien valtakunta ulotti valloituksensa seuraavalla vuosisadalla myös Deccanin ylängölle, ja Ahmednagarin kukistuttua vuonna 1632 myös Golkondan sulttaanit joutuivat tunnustamaan suurmogulien ylivallan, vaikka säilyttivätkin vielä nimellisen itsenäisyyden. Lopullisesti Golkonda kukistui vuonna 1687, kun suurmoguli Aurangzeb valloitti alueen. Sen jälkeen Golkonda raunioitui.


title: Golkonda

text: Tärkein yksittäinen Golkondan rakennuttaja oli vuosina 1550–1580 hallinnut Kutb Šah -dynastian neljäs hallitsija Ibrahim Kuli Kutb Šah Wali, joka linnoitti kaupungin.


title: Golkonda

text: Golkonda on rakennettu 120 metriä korkealle kukkulalle. Linnoitusta ympäröi kolme muurikehää, joista uloimmaisen ympäri kulkee vallihauta. Uloin, 5–10 metrin paksuinen muuri suojaa Golkondan kaupunkia. Keskimmäinen muuri on tuplamuuri, joka kulkee kukkulan juurella sen ympäri, ja sisimmäinen ympäröi linnoitusta yhdessä luonnollisten kallionjärkäleiden kanssa. Seitsemän kilometrin mittaisilla muureilla on 87 bastionia tykkejä varten, kahdeksan porttia ja neljä laskusiltaa. Sisällä kaupungissa on lukuisia asuntoja, saleja, temppeleitä, moskeijoita, varastoja, talleja, paviljonkeja ja puutarhoja.


title: Golkonda

text: Kukkulan huipulla sijaitsee Bala Hissarin paviljonki.


title: Golkonda

text: Linnakkeen pääsisäänkäynti on itäpuolella sijaitseva hyvin koristeellinen Bala Hissarin portti. Lähellä linnoituksen kaakkoiskulmaa on Fateh Darwaza, ”Voiton portti”, joka on saanut nimensä siitä, että suurmoguli Aurangzebin voittoisa armeija marssi portin kautta sisään kahdeksan kuukautta kestäneen piirityksen jälkeen vuonna 1687. Portit on suojattu jättimäisillä rautapiikeillä, jotta niitä ei pystyttäisi valloittamaan sotanorsuilla.


title: Golkonda

text: Vuonna 1656 sulttaani Abdullah Kutb Šah rakennutti linnakkeelle laajennusosan, Naya Qilan (’uusi linnake’). Nykyään Hyderabadin golfseura rakentaa paikalle golfkenttää.


title: Golkonda

text: Kutb Šah -dynastian hallitsijoiden haudat löytyvät puutarhojen ympäröiminä kilometrin linnakkeen ulkomuurista pohjoiseen.


title: Golkonda

text: Alue tunnetaan erityisesti timanttikaivoksistaan. Sieltä ovat peräisin esimerkiksi Hope-, Koh-i-Noor- ja Regent-timantit.


title: Aaltio

text: Aaltio on suomalainen sukunimi, joka on muun muassa seuraavilla henkilöillä:


title: Katajanokan ala-asteen koulu

text: Katajanokan ala-asteen koulu on noin 150 oppilaan koulu, jossa on peruskoulun luokat 1.–6. sekä valmistavan opetuksen ryhmä maahanmuuttajataustaisille oppilaille. Koulu on alueensa lähikoulu, jonka oppilaat ovat pääosin Katajanokalta.


title: Katajanokan ala-asteen koulu

text: Katajanokan ala-asteen koulussa on pakollisena vieraana kielenä englanti ja vapaaehtoisena ruotsi tai ranska.


title: Katajanokan ala-asteen koulu

text: Koulunkäynti Katajanokalla alkoi vuonna 1817, kun köyhäinhoidon palkkaama neiti Bernström opetti mökissään lähinnä lukemista ja kristinoppia. Myös perämies Carl Johan Granberg (1787–1868) piti koulua Katajanokalla. Hän perusti koulun vuonna 1820 ja noin kaksikymmentä vuotta myöhemmin lopetti merimiehen työnsä ja ryhtyi täysipäiväiseksi opettajaksi. Granbergin koulu oli nykyisen alakoulun tasoinen ja siellä opetettiin sekä poikia että tyttöjä. Opetusta annettiin lukemisessa, kirjoittamisessa, laskemisessa, katekismuksessa sekä jumalanpelossa ja käytöstavoissa. Granbergin oppilaita olivat Aleksis Kivi ja Katajanokasta kirjoittanut Victor Petterson. Koulu oli yhden huoneen kokoinen pieni puurakennus, joka sijaitsi nykyisen Tove Janssonin puiston alueella. Rakennusta ei ole enää olemassa.


title: Katajanokan ala-asteen koulu

text: Katajanokalla aloitti kansakoulu vuonna 1949. Se toimi Alanko-nimisessä talossa Kruunuvuorenkadulla. Koulu oli aluksi osa Kaisaniemen koulua. Hallinnollisen itsenäisyyden se sai vuonna 1954.


title: Katajanokan ala-asteen koulu

text: 1980-luvulla Katajanokalle rakennettiin uusi asuinalue ja alueen väkiluku kasvoi. Tämän vuoksi tarvitiin uusi koulurakennus. Katajanokan ala-asteen koulu muutti vuonna 1986 Katajanokan keskellä olevaan Venäjän vallan aikana rakennettuun punatiiliseen rakennusrivistöön. Samaan rakennukseen tuli myös muun muassa päiväkoti. Rakennuksen ovat suunnitelleet arkkitehdit Vilhelm Helander, Pekka Pakkala ja Mikael Sundman. Se on Carl Ludvig Engelin suunnitteleman Merikasarmin (nykyisin ulkoministeriö) vieressä. Katajanokan ala-asteen koulun rakennuksen vanhimmat osat ovat vuodelta 1844. Liikuntasali on entinen merijalkaväen harjoitussali. Erikoisluokat ja opettajainhuone ovat entisiä asevarastoja sekä purje- ja takilavarastoja. Lasikattoinen keskiaula, jonka ympärillä luokat ovat, on entinen konepajahalli. Hallin keskellä on koulun kirjasto.


title: EETU

text: Eläkeläisliittojen etujärjestö EETU ry on edunvalvontaan keskittynyt yhteistyöjärjestö, johon kuuluvat Eläkeliitto ry, Eläkeläiset ry, Eläkkeensaajien Keskusliitto EKL ry, Kansallinen senioriliitto ry, Kristillinen Eläkeliitto ry ja Svenska pensionärsförbundet rf.


title: EETU

text: EETUn puheenjohtajuus vaihtuu vuosittain. Vuonna 2018 puheenjohtajajärjestönä on Eläkeliitto ry.


title: Pallosimput

text: Pallosimput (Psychrolutidae) on simppukaloihin kuuluva heimo. Heimon kaloja tavataan syvistä vesistä kaikista lauhkeista ja lämpimistä valtameristä.


title: Pallosimput

text: Pallosimppujen heimo jaetaan 9 sukuun ja 40 lajiin.Ruumiinrakenteeltaan ne ovat pallomaisia ja suuripäisiä ja ruumis suippenee pyrstöä kohden. Suurimmat heimon lajeista voivat saavuttaa 65 cm pituuden, mutta yleensä pallosimppulajit jäävät noin 20 cm mittaisiksi. Ensimmäinen ja toinen selkäevä ovat yhtyneet ja selkäevän takaosa on piikikäs. Heimon kalojen rintaevät ovat kookkaat. Pallosimpuilla ei ole suomuja, mutta ruumiissa voi olla piikkejä.


title: Pallosimput

text: Pallosimppulajeja tavataan Atlantista, Intian valtamerestä ja Tyynestämerestä. Ne ovat syvän veden kaloja ja elävät yleensä noin 100–2 000 metrin syvyydestä, mutta "Psychrolutes phrictus"-lajia on tavattu aina 2 800 metrin syvyydestä.


title: Sven Björkman

text: Sven Krister Björkman (23. elokuuta 1898 Helsinki – 18. syyskuuta 1981) oli Suomen Puolustusvoimien eversti ja panssarikomentaja.


title: Sven Björkman

text: Björkman osallistui sisällissotaan Kalmin pataljoonassa Hämeen rintamalla. Björkman valmistui Kadettikoulun 4. kadettikurssilta 1923 ja Sotakorkeakoulusta 1929 (yleisesikuntaupseeri 1930). Hän palveli Karjalan kaartin rykmentissä nuorempana upseerina ja komppanianpäällikkönä 1923-1925 ja adjutanttina 2. divisioonan esikunnassa 1925-1927. Toimistoupseerina yleisesikunnan operatiivisella osastolla hän oli 1929-1939. Sotamarsalkka Mannerheimin adjutanttina hän toimi 1931-1939.


title: Sven Björkman

text: Talvisodan sytyttyä Björkman määrättiin Panssaripataljoonan komentajaksi 5.12.1939. Yksikkö laajennettiin Panssariprikaatiksi ja Björkman toimi prikaatinkomentajana kenraalimajuri Laguksen Panssaridivisioonassa 9.3.1942 alkaen joulukuuhun 1944 asti. Sodan jälkeen hän toimi jälleen panssaripataljoonan komentajana 1944-1946. Pääesikunnan komento-osaston päällikkönä hän oli 1946-1949. Kevyen prikaatin komentajana apulaisena hän palveli 1949–1951 ja erosi vakinaisesta palveluksesta 1951.


title: Sven Björkman

text: Björkman toimi sotilasuransa jälkeen Mensa Oy:n palveluksessa vuosina 1951–1963.


title: Sven Björkman

text: Ylennyksiä: reservinvänrikki 1920, reservinluutnantti 1923, kapteeni 1927, majuri 1935, everstiluutnantti 29.11.1940, eversti 1943.


title: The Bling Ring

text: The Bling Ring on vuonna 2013 ensi-iltansa saanut rikosdraamaelokuva, jonka on ohjannut ja käsikirjoittanut Sofia Coppola. Elokuvan pääosissa ovat Emma Watson, Taissa Farmiga, Israel Broussard, Katie Chang ja Claire Julien. Tositapahtumiin perustuva elokuva kertoo julkisuutta halajavista nuorista, jotka internetin välityksellä kalastelevat tietoonsa rikkaiden ihmisten tietoja ja käyvät ryöstämässä heidän kotejaan.


title: Kuluntajärvi

text: Kuluntajärvi on noin yhden neliökilometrin laajuinen järvi Kajaanin pohjoispuolella Salmijärven, Kuluntalahden ja Jormuan kylien välissä. Sen veden pintaa on laskettu peltoalan saamiseksi. Järvi laskee puroreittejä myöten pohjoiseen Jormuanlahteen. Järvi on huomattavan matala, suurin syvyys on valle kaksi metriä. Sen ruovikkorannat keräävät pesimälinnustoa sekä kahlaajista että vesilinnuista. Kevätmuuton aikana lintuja kerääntyy järvelle paljon. Niitä voi tarkkailla länsirannalla sijaitsevasta lintutornista. Järvellä harjoitetaan pienimuotoista kotitarvekalastusta.


title: Kuluntajärvi

text: Kuluntajärven itäpuolella kulki 1950-luvulta 1980-luvulle Kuluntalahden siirtorata tukkien siirtoa varten Kajaanin koskien ohi. Järven kautta on ollyt myös Kuhmon reitiltä Nuasjärvestä Oulujärveen kulkutaipale jo 1500-luvulla. Kajaanin öljyvuoto 2012 meni itäpuolelta järven ohi.


title: Boston (Lincolnshire)

text: Boston on kaupunki Lincolnshiressä, Englannin itärannikolla. Kaupungin huomattavin maamerkki on Pyhän Botolphin kirkko "the Boston Stump", jonka kirkontorni on yksi maailman korkeimpia.


title: Boston (Lincolnshire)

text: Kaupungin kaksi jalkapallojoukkuetta ovat Boston United FC ja Boston Town FC.


title: Valledupar

text: Valledupar on Cesarin departementin pääkaupunki Kolumbiassa. Vuonna 2011 siellä oli 350 900 asukasta.


title: Valledupar

text: Kaupungin perusti Hernando Santana vuonna 1550. Kaupungin läpi virtaa Guatapuríjoki.


title: Cyprininae

text: Cyprininae on karppikalojen lahkoon (Cypriniformes) ja särkien heimoon (Cyprinidae) kuuluva kalojen alaheimo.


title: Cyprininae

text: Alaheimoon kuuluu seitsemän sukua ja 53 lajia.


title: Lauri Öhman

text: Lauri Johannes Öhman (ent. Sauramo; 25. lokakuuta 1902 Viipuri – 16. elokuuta 1969) oli Suomen Puolustusvoimien eversti ja yleisesikuntaupseeri.


title: Lauri Öhman

text: Öhman valmistui Kadettikoulusta vuonna 1925 ja Sotakorkeakoulusta 1934 (yleisesikuntaupseeri 1935). Hän palveli patterin päällikkönä, aliupseerikoulun johtajana sekä rykmentin adjutanttina vuosina 1925–1932. Toimistoupseerina ja toimistoesiupseerina hän työskenteli yleisesikunnassa 1934–1939. Talvisodassa hän oli päämajan operatiivisen osaston toimistoesiupseeri ja merivoimien jalkaväenkomentaja Viipurinlahdella. Jatkosodan aikana Öhman toimi muun muassa armeijakunnan operatiivisen osaston päällikkönä sekä divisioonan esikuntapäällikkönä 1941–1943. Sodan jälkeen hän opetti Sotakorkeakoulussa vuosina 1945–1949. Pääesikunnan operatiivisen osaston päällikkönä hän oli 1949–1952. Hän palveli Kuopion sotilaspiirin päällikkönä vuosina 1952–1958 ja Savo-Karjalan sotilasläänin komentajana 1958–1959. Öhman erosi palveluksesta vuonna 1959.


title: Lauri Öhman

text: Ylennykset: vänrikki 1925, luutnantti 1927, kapteeni 1931, majuri 1939, everstiluutnantti 1941, eversti 1948.


title: Johan Josef Pippingsköld

text: Johan Josef Pippingsköld (vuoteen 1812 Pipping; 29. lokakuuta 1792 Turku – 19. maaliskuuta 1832 Turku) oli suomalainen juristi, kuoron perustaja. Hän oli Turun hovioikeuden virkamies ja harrasti musiikkia. Hän perusti vuonna 1819 Turkuun Sångsällskapet-kuoron, joka oli ensimmäinen ylioppilaskuoro. Hän oli ensimmäisiä suomalaisten kansansävelmien kerääjiä.


title: Väinö Karanko

text: Väinö Karanko (ent. Savolainen; 5. huhtikuuta 1901 Valtimo – 24. huhtikuuta 1983) oli rajavartiolaitoksessa ja Suomen Puolustusvoimissa palvellut eversti toimien toisen maailmansodan aikana erilaisissa joukko-osastojen esikuntatehtävissä.


title: Väinö Karanko

text: Karanko valmistui Kadettikoulusta vuonna 1927 sekä Sotakorkeakoulusta 1935 (yleisesikuntaupseeri 1936). Hän toimi Rajavartiolaitoksessa joukkueenjohtajana 1923–1925 ja 1927–1929 sekä komppanianpäällikkönä 1930–1933. Lapin sotilaspiirissä hän toimi esikuntaupseerina vuosina 1935–1939. Talvisodassa hän toimi Lapin Ryhmän operatiivisen osaston päällikkönä sekä Osasto Willamon esikuntapäällikkönä. Hän toimi 11. divisioonan esikuntapäällikkönä vuonna 1940 ja Perä-Pohjolan sotilasläänin esikuntapäällikkönä 1940–1941. Jatkosodan aikana hän toimi Erillisen pataljoona 16:n komentajana vuonna 1941 ja 6. divisioonan esikuntapäällikkönä 1941–1944. Karanko haavoittui Ihantalassa vuonna 1944. Sodan jälkeen hän toimi jälleen Perä-Pohjolan sotilasläänin esikuntapäällikkönä 1944–1945 ja 1948–1949. Hän oli pidätettynä vuosina 1945–1947 25 kuukauden ajan asekätkentäjutun vuoksi. Karanko toimi pääesikunnan erikoistehtävissä 1949 ja 1950–1952. Hän johti Reserviupseerikoulua vuosina 1952–1954. Vuosina 1954–1957 hän toimi esikuntapäällikkönä 1. divisioonassa. Karanko erosi vakinaisesta palvelusta vuonna 1957.


title: Väinö Karanko

text: Ylennyksiä: reservinvänrikki 1923, luutnantti 1927, kapteeni 1931, majuri 1940, everstiluutnantti 1941, eversti 1951.


title: Quibdó

text: Quibdó eli San Francisco de Quibdó on Chocón departementin pääkaupunki Kolumbiassa. Vuonna 2011 siellä oli 105 400 asukasta.


title: Quibdó

text: Kaupunki on perustettu vuonna 1648. Siellä toimii teknillinen korkeakoulu.


title: Josef Pippingsköld

text: Josef (Joseph) Gustaf Pippingsköld (alk. Pipping; 5. toukokuuta 1760 Turku – 26. helmikuuta 1815 Turku) oli suomalainen lääkäri ja Turun akatemian professori. Hänet aateloitiin 1812 nimellä Pippingsköld.


title: Josef Pippingsköld

text: Pippingsköld väitteli tohtoriksi Uppsalan yliopistossa 1785. Hän oli Turun akatemian anatomian, kirurgian ja lapsenpäästöopin ylimääräinen professori 1789–1812 ja ensimmäinen varsinainen kirurgian ja lapsenpäästöopin professori vuodesta 1812 sekä akatemian rehtori 1814–1815. Hän jätti 1810 muistion keisarille Suomen lääkintölaitoksen uudistamisesta ja parantamisesta. Esitykset toteutuivat suurimmaksi osaksi ajan myötä.


title: Josef Pippingsköld

text: Pippingsköld kuului Suomen Talousseuran perustajiin ja johtajiin.


title: Montería

text: Montería on Córdoban departementin pääkaupunki Kolumbiassa. Vuonna 2011 siellä oli 319 200 asukasta.


title: Montería

text: Kaupunki on perustettu vuonna 1777. Se tunnettiin aikoinaan ”pääskysten kaupunkina”, mutta nykyisin proosallisemmin Kolumbian karjantalouden keskuksena.


title: Suomen Tanskan kulttuuri-instituutti

text: Suomen Tanskan kulttuuri-instituutti on 18. joulukuuta 1991 perustettu säätiö. Suomen Tanskan kulttuuri-instituutin tehtävänä on edistää suomalaisen kulttuurin ja taiteen tunnetuksi tekemistä sen eri muodoissa Tanskassa. Suomen Tanskan kulttuuri-instituutti toimii osana Suomen kulttuurivientiverkostoa.


title: Suomen Tanskan kulttuuri-instituutti

text: Suomen Tanskan kulttuuri-instituutti on Suomen kulttuuri- ja tiedeinstituutit ry:n jäsen. Yhdistyksen tavoitteena on kehittää kulttuuri- ja tiedeinstituuttien toimintaedellytyksiä, instituuttien välistä vuorovaikutusta sekä tiedotusta kotimaassa. Instituutin johtaja Esa Alanne valittiin 2011 kulttuuri- ja tiedeinstituutit ry:n hallituksen jäseneksi, ja hän jatkoi Suomen kulttuuri- ja tiedeinstituuttien johtajien puhemiehenä, johon tehtävään hänet valittiin vuonna 2009.


title: Suomen Tanskan kulttuuri-instituutti

text: Instituutin toimitilat sijaitsevat Suomen Tanskan suurlähetystöltä vuokratuissa tiloissa. Instituutilla ei ole omia esiintymis- tai galleriatiloja. Instituutti toimii pääsääntöisesti yhteistyössä paikallisten yhteistyökumppaneiden kanssa. Instituutissa on kaksi työntekijää; instituutin johtaja Esa Alanne ja tiedottaja Sini Pesonen. Instituutilla on vuosittain harjoittelijoita sekä Svenska kulturfondenin että CIMOn rahoittamina.


title: Suomen Tanskan kulttuuri-instituutti

text: Instituutin tiedotus tapahtuu pääasiassa kotisivujen kautta ja sosiaalisessa mediassa Twitterissä, Instagramissa ja Facebookissa. Projekteista tiedotetaan pääasiassa yhteistyökumppaneiden verkostojen kautta.


title: Suomen Tanskan kulttuuri-instituutti

text: Instituutti allekirjoitti Suomen Tanskan suurlähetystön kanssa yhteistyöasiakirjan.


title: Suomen Tanskan kulttuuri-instituutti

text: EUNIC-verkoston (Network of European Union National Institutes for Culture) tarkoituksena on edistää eurooppalaisten kulttuuri- instituuttien yhteistyötä, kulttuurista moninaisuutta ja dialogia. Tanskan Kööpenhaminan EUNIC-klusteriin kuuluu Tanskan kulttuuri-instituutin ohella yhteensä kuusi Tanskassa toimivaa ulkomaista kulttuuri-instituuttia: Suomen Tanskan kulttuuriinstituutti, British Council, Goethe-Institut, Institut Français ja Istituto Italiano di Cultura. Tanskan kulttuuri-instituutin johtaja Esa Alanne toimi EUNIC Denmark klusterin puheenjohtajana 2017.


title: Puerto Inírida

text: Puerto Inírida tai pelkkä Inírida on Guainían departementin pääkaupunki Kolumbiassa. Vuonna 2011 siellä oli 12 000 asukasta.


title: Puerto Inírida

text: Iníridassa elää yhdeksän etnistä ryhmää ja siellä puhutaan yli 40 kieltä. Alueella on runsaasti jokia, ja siellä kasvaa "Guacamaya superba" -niminen kukka, joka tunnetaan Kolumbiassa Iníridan kukkana.


title: Puerto Inírida

text: Inírida on perustettu vuonna 1965. Se on merkittävä satamakaupunki Inírida-joen varrella lähellä Guaviarejokea.


title: Kalevan Pallon historia

text: Vuonna 1929 yleisseura Sortavalan Virityksen palloilijajäsenet perustivat Sortavalan Palloseuran (SPS), tätä pidetään KalPan perustamisajankohtana. Vuonna 1930 SPS:n rinnalle perustettiin Sortavalan Palloilijat (SP). Seurojen lajivalikoimaan kuuluivat muun muassa pesäpallo, jääpallo, jalkapallo ja jääkiekko. Jatkosodan jälkeen Sortavala luovutettiin Neuvostoliitolle ja urheiluseurat päätyivät evakkoon Kuopioon. Vuonna 1945 Sortavalan Palloseura ja Sortavalan Palloilijat yhdistyivät Sortavalan Palloseuraksi ja seuraavana vuonna otettiin käyttöön nykyinen nimi Kalevan Pallo (KalPa). Muita nimiehdotuksia olivat ainakin Puna-Mustat, Susihukat ja Vaeltajat. Seuran viralliseksi urheilulajiksi vakiintui jääkiekko. KalPa pelasi jääkiekkoa ensimmäisen kerran kaudella 1947–1948 maakuntasarjassa, joka koostui kuopiolaisista joukkueista KuPS, Eräveikot, KalPa, sekä neljäntenä joukkueena JyP Jyväskylästä. Pohjois-Savon Piirisarjaan osallistui neljäntenä joukkueena Puijon Pallo.


title: Kalevan Pallon historia

text: Vuonna 1956 kuopiolaisseura KuPS luopui jääkiekosta taloudellisista syistä, ja 1950-luvun alussa sen sisarseuraksi siirtynyt KalPa peri siltä sarjapaikan Suomen sarjaan, varusteet, pelaajat (muun muassa Juhani Wahlsten, Mauno Repo, Raimo Sepponen ja Ossi Hyppönen) ja pienehkön alkupääoman. KalPasta tuli tämän myötä kolmatta kauttaan pelaavan KTK:n (Kuopion Työväen Kiekkoilijat) ohella Kuopion ainoat jääkiekkoseurat, kun KuPS keskittyi päälajiinsa jalkapalloon..


title: Kalevan Pallon historia

text: Vuonna 1957 koettiin KalPa nousi ensimmäistä kertaa mestaruussarjaan. Joukkue pelasi mestaruussarjassa kolme kautta: 1957–1958, 1958–1959 ja 1961–1962. Ensimmäisellä kaudellaan joukkue yllätti kaikki muun muassa pelaamalla ensimmäisessä sarjapelissään 4–4 tasapelin Tarmoa vastaan, voittamalla mestarisuosikki Ilveksen 3–2 ja johtamalla vähän aikaa sarjaa. Kauden päätteeksi joukkue oli oman lohkonsa kolmas ja lähellä päästä pronssiotteluun. KalPa tuli kuuluisaksi "yhden ketjun joukkueena", sillä sen tehoketju, jonka jäsenet olivat Ossi Hyppönen, Lauri Helen ja Juhani Wahlsten, oli kausina 1957–1958 ja 1958–1959 sarjan tehokkaimpia ketjuja: Hyppönen voitti ketjussa ollessaan mestaruussarjan maalikuninkuuden vuosina 1958 ja 1959, Juhani Wahlsten kehittyi huippupelaajaksi, jota huippuseurat tavoittelivat, ja Lauri Helen oli varma keskushyökkääjä. Ketjun nimeksi tuli "Pyörremyrskyketju", jonka keksijä on toimittaja Martti Savonjärvi. Nimi perustui ketjun pelityyliin: Pelaajat liikkuivat vastustajan päädyssä pyörremyrskyn tavoin. Puolustaminen unohdettiin vauhdikkaan hyökkäävän pelityylin takia. Joukkueen viimeisenä lukkona oli maajoukkueessakin esiintynyt ja pelaajauran jälkeen erotuomarina toiminut maalivahti Raimo Sepponen. Kauden 1958–1959 jälkeen "Pyörremyrskyketju" hajosi ja KalPa putosi sarjasta ollen viimeinen. Kahden vuoden päästä joukkue nousi uudestaan sarjaan mutta laihoin tuloksin: Kaudella 1961–1962 KalPa pelasi yhden heikoimmista kausistaan sarjatasolla saaden yhden pisteen 18 ottelussa ja putosi kauden jälkeen sarjasta. Sen jälkeen joukkue pelasi läpi 1960- ja 1970-luvun Maakunta- ja Suomen sarjassa. Vuonna 1975 seura nousi II-divisioonaan. Noina aikoina KalPa ei ollut edes Savon paras jääkiekkojoukkue.


title: Kalevan Pallon historia

text: KalPa pelasi kotipelinsä ulkokaukalossa, joka sijaitsi Niiralan kaupunginosassa. Lokakuussa vuonna 1974 saatiin tekojää. Jäähallin rakentaminen ulkokaukalon viereen alkoi vuonna 1978 ja se valmistui vuonna 1979. Jäähallin rakennusluvan saamista edisti se, että KalPa:n seurajohtoon kuului ministeri ja opetusministeriö vastasi tuolloin Suomen liikunta-asioista. Kuopion kanssa jäähallin rakennuslupaa hakivat myös Jyväskylä ja Mikkeli. 1980-luvulle tultaessa jääkiekko oli syrjäyttänyt jalkapallon kuopiolaisten suosikkiurheilulajina. KalPa:n johtoportaaseen kuuluneet Kalevi Tavi ja Matti Turunen tekivät ratkaisuja, jotka paransivat joukkuetta. Esimerkiksi heidän tavoitteena oli, että jääkiekosta piti tehdä suosituin urheilulaji Kuopiossa. Jäähalli antoi joukkueelle mahdollisuudet jääharjoitteluun ympäri vuoden sekä pelata kotipelit omassa kotijäähallissa.


title: Kalevan Pallon historia

text: Jäähallin tullessa KalPan johto keksi kaikenlaisia asioita, jotta ihmisiä saatiin katsomaan pelejä. Esimerkiksi kouluilla jaettiin ilmaislippuja peleihin. Tarkoituksena oli myös saada pitkäaikaisia kannattajia joukkueelle, jotka kävisivät vuodesta toiseen pelejä katsomassa. Samalla yritettiin kannustaa naisia katsomaan pelejä. Ensimmäisen kerran järjestettiin oheisohjelmaa pelien aikana erätauoilla. Ohjelmista kuuluisimpia oli näytös, jossa kehonrakentaja Kike Elomaa poseerasi auton katolla, kun auto ajoi ympäri jäähallin kaukaloa. Joskus saatettiin erätauoilla järjestää jopa huutokauppojakin. KalPan pelatessa divisioonakiekkoa kiekkokuume oli kuumimmillaan nimenomaan Kuopiossa: Joskus peleissä kävi enemmän katsojia kuin muualla Suomessa SM-liigapeleissä. Vaikka joukkue pelasi divisioonapelejä, se panosti kovasti kaikkeen tekemiseensä ja joukkue palkkasi muun muassa valmentajakonkari Reino Ruotsalaisen. Hänen yleisin menetelmä oli kovat fyysiset harjoitukset ja näin ollen Puijon portaat tulivat monta kertaa joukkueelle tutuiksi. Loppujen lopuksi harjoittelu tuotti tulosta: Esimerkiksi se voitti parhaillaan vastustajansa lukemin 26–2 ja kaudella 1981–1982 tuli toiveiden täyttymys: KalPa nousi II-divisioonasta I-divisioonaan. Kauden jälkeen päävalmentaja Reino Ruotsalainen lähti päävalmentajaksi Jokereihin. Hän saavutti seuraavalla kaudella SM-hopeaa.


title: Kalevan Pallon historia

text: Kauden 1982–1983 joukkueessa oli kaksi suomalaista: Päävalmentajana Matti Keinonen ja pelaajana Veli-Pekka Ketola. Samalla kaudella KalPa pääsi finaaleihin ja hävisi Joensuun Jokipojille. Kauden jälkeen Keinonen ja Ketola lähtivät ja päävalmentajaksi tuli Esko Nokelainen. Tavoitteeksi asetettiin pääsy SM-liigaan ja joukkueeseen panostettiin. Joukkue hankki muun muassa Jari Paavolan, Jari Järvisen, Jukka Holtarin, maajoukkueessa pelanneen huipputason pelaajan Jouni Rinteen ja taitavan kanadalaisen keskushyökkääjä Wayne Thompsonin. Kaudella 1984–1985 joukkue paransi pistesaalistaan 26 pisteellä edelliskauteen verrattuna saaden kauden aikana 60 pistettä, mutta kausi oli pieni pettymys, sillä joukkue ei vielä noussut SM-liigaan. Tämän kunnian sai verivihollinen JyP HT. KalPa oli viimeisellä I-divisioonakaudellaan 1985–1986 lähes voittamaton: Se teki kauden aikana 276 maalia 44 ottelussa, rikkoi sen ajan I-divisioonan runkosarjan piste-ennätyksen saaden 75 pistettä ja voitti 37 ottelua. Wayne Thompson jäi pisteen päähän Henry Salevan I-divisioonan piste-ennätyksestä tehden 103 (58+45) pistettä. Jouni Rinne oli I-divisioonan pistepörssin toinen. Joukkue nousi vaivattomasti SM-liigaan voittaessaan I-divisioonan mestaruuden. Kuopion kaupunki ampui ilotulituksia taivaalle KalPa:n nousun kunniaksi.


title: Kalevan Pallon historia

text: Kaudella 1986–1987 KalPa pelasi ensi kertaa SM-liigassa. Samalla se sai pitää kokoonpanossaan kolmea ulkomaalaispelaajaa, jotka olivat viime kaudella mukana ollut Wayne Thompson, Brent Sapergia ja Roberto Lavoie. Tuolloin SM-liigan säännöissä joukkueen kokoonpanossa sai olla korkeintaan kaksi ulkomaalaispelaajaa. KalPa:n kohdalla tehtiin poikkeus, koska se oli juuri noussut sarjaan. Suurin osa joukkueen pelaajista oli jo edelliskaudelta tuttuja pelaajia. KalPa:n SM-liigahistorian ensimmäisen maalin teki Jouni Rinne kauden ensimmäisessä ottelussa Kärppiä vastaan Kuopiossa, jonka KalPa voitti 6–4. Sapegia rikkoi Lalli Partisen nimissä olleen jäähyminuuttimäärän kauden aikana, mutta oli liigan parhaimpia voimahyökkääjiä tehden 35 ottelussa 25 maalia ja 13 syöttöä. Hän sai negatiivista julkisuutta joutuen oikeuteen pahoinpitelystä. Thompson oli SM-liigan parhaita pelaajia tehden 52 (22+30) pistettä ja hänen lempinimensä oli jääkiekkotoimittajien keskuudessa "Niiralan Wayne Gretzky". Lavoie teki 26 maalia, mutta hänen kautensa kesti vain 33 ottelua silmävamman takia. Jouni Rinne osoitti olevansa vieläkin neljän vuoden SM-liigatauon jälkeen huippupelaaja ja oli KalPan kolmanneksi paras pistemies tehoin 19+27. Kauden jälkeen joukkue joutui SM-liigakarsintoihin, mutta se pysyi sarjassa voittaen pelinsä. Joukkueeseen tuli vahvistukseksi Mikko Leinonen, joka lopetti kauden jälkeen pelaajauransa. Vaikka joukkue olikin SM-liigassa toiseksi viimeinen, se yllätti kaikki vauhdikkaallaan pelityylillään. Kauden katsojamäärä kotiotteluissa oli keskimäärin 4903 per ottelu.


title: Kalevan Pallon historia

text: Toisella kaudellaan 1987–1988 joukkue sijoittui kolmanneksi viimeiseksi kahdeksannella sijalla, eikä joutunut edelliskauden tapaan karsintoihin. Edelliskauden kanadalaisvahvistukset Sapergia, Lavoie ja Thompson lähtivät, mutta heidän tilalleen hommattiin nejlä kanadalaista, joista Wayne Groulx ja Pierre Rioux onnistuivat antamaan hyvän panoksen joukkueeseen: Kummatkin pelasivat piste per peli -keskiarvolla.Guy Benoit oli pettymys ja hän lähti joukkueesta kesken kauden ja Bruce Eakin jätti joukkueen henkilökohtaisten hölmöilyjen vuoksi. Jouni Rinne otti päävastuun hyökkäyspäässä ja teki 52 (26+26) pistettä. KalPan yksi nuorista pelaajista Jari Pulliainen löi itsensä läpi ja hänestä kehittyi hyvä maalintekijä. Joukkue hankki muun muassa alle 20-vuotiaiden maailmanmestaruuden voittaneet Mikko Laaksosen ja Timo Kulosen ja Ässistä puolustavan keskushyökkääjän Jari Härkälän. Päävalmentaja Esko Nokelainen lähti kesken kauden ja hänen tilalleen tuli intoa täynnä ollut valmentajalupaus Juha Junno. Hänen taitojaan epäiltiin, sillä hänellä ei ollut kokemusta pelaajana. Hän valmenti kauden kahdeksassa viimeisessä ottelussa. Kapteeni Petteri Lehdon ansiota sekä seuran toimintaan että junioreiden kehittämiseen alettiin panostaa. Hän oli TPS-kasvatti ja varsinkin Juha Junnoa kiinnosti se, miten TPS kehitti omia junioreita. Tuohon aikaan sillä oli hyvän liigajoukkueen lisäksi hyviä junioreita.


title: Kalevan Pallon historia

text: Kauteen 1988–1989 joukkue lähti kovasti panostaen hankkimalla muun muassa AHL:stä palanneen Wayne Thompsonin, NHL:ssä 137 ottelua pelanneen Dave Donnellyn, Erik Hämäläisen ja Juha Tuohimaan. Puolustajakaksikko Tuohimaa ja Hämäläinen muodostivat sarjan parhaimman puolustajaparin. KalPa:ssa pelatessaan Hämäläisestä kehittyi Suomen yksi parhaimmista puolustajista. Joukkue maksoi hänestä 270 000 markkaa ja hän oli vuoden kallein pelaajahankinta sarjassa. Apuvalmentajaksi nuoren Juha Junnon rinnalle tuli Hannu Kapanen. Kauden aikana joukkue yllätti koko kiekkoilevan Suomen: Se pääsi ensimmäistä kertaa seurahistoriassaan SM-liigan pudotuspeleihin ja sijoittui sarjassa viidenneksi. Vastaan tuli Rauno Korven valmentama kivenkova Tappara. Ensimmäisen pelin Tappara vei puhtaasti nimiinsä 6–0. Toinen peli käytiin Kuopiossa ja KalPa jopa hallitsi muutamaan otteeseen pelin tapahtumia ja peli oli äärimmäisen tiukka. Kannattajien harmiksi vierasjoukkue oli jälleen kerran parempi lukemin 6–7. Paras pistemies Jouni Rinne teki seuran syöttöennätyksen 42 maalisyötöllä ja paluumuuttaja Wayne Thompson oli joukkueen paras maalintekijä 26 maalilla.


title: Kalevan Pallon historia

text: Ennen kautta 1989–1990 KalPa hankki Tšekkoslovakiasta kaksi kova luokan pelaajaa: Puolustaja Peter Slaninan ja keskushyökkääjä Dárius Rusnákin. Näiden kahden pelaajan sanotaan olevan seurahistorian parhaimmat ulkomaalaishankinnat. Rusnák teki KalPa:n seuraennätyksen maaleissa kauden aikana 29 maalilla ollen maalipörssin kolmas ja Slanina kuului SM-liigan parhaiden puolustajien joukkoon. Joukkue kaappasi myös muun muassa kauden 1988–1989 parhaisiin tulokkaisiin kuuluneen, nopean ja taitavan laiturin Juha Jokiharjun SaiPa:sta ja divisioonavuosina pelanneen Hannu Oksasen. KalPa teki kauden aikana 205 maalia 44 ottelussa ja sijoittui sarjassa kuudenneksi. Se oli sarjan toiseksi eniten maaleja tehnyt joukkue.


title: Kalevan Pallon historia

text: Pudotuspeleissä asettui vastaan runkosarjan kolmonen Helsingin IFK. Ensimmäinen peli pelattiin Helsingissä ja yllättäen KalPa voitti tiukan pelin 3–4. Toinen peli pelattiin Kuopiossa ja KalPa voitti lukemin 4–0. Näin mestarisuosikki HIFK putosi jatkosta ja KalPa jatkoi välieriin Hannu Jortikan valmentamaa TPS:ää vastaan. TPS voitti välierät voitoin 3–0 ja KalPa jäi pronssiotteluun Tapparaa vastaan. KalPa hävisi ottelun 5–3 ja Tappara voitti pronssia. Kauden jälkeen KalPa:ssa vuodesta 1984 pelannut luottopelaaja Jouni Rinne lähti joukkueesta valmentajien kanssa tulleiden erimielisyyksien takia. Hän teki KalPa:ssa ollessaan neljänä liigakautena vähintään 46 pistettä ja kuului samalla sarjan parhaisiin pelaajiin. Puolustaja Juha Tuohimaa voitti SM-liigan puolustajien pistepörssin 45 (17 maalia + 28 syöttöä) pisteellä. Samalla hän teki historiaa saaden ensimmäisenä KalPa:n pelaajana tunnustusta liigalta: Hänet valittiin kauden jälkeen sarjan kakkostähdistökentälliseen. Ennen tulevaa kautta joukkue pelasi näytösottelun muun muassa Yhdysvaltoja ja Neuvostoliittoa vastaan.


title: Kalevan Pallon historia

text: Kaudella 1990–1991 KalPa sijoittui sarjassa toiseksi. Joukkue teki vähemmän maaleja kuin edellisellä kaudella mutta voitti useita otteluja yhden maalin erolla. Kauden aikana se johti sarjaa ensimmäisen kerran seurahistoriassaan. Joukkue kärsi loukkaantumisista ja suurin osa KalPa:n omista A-nuorista pääsi pelaamaan sarjaotteluita paikaten toipilaita. Esimerkiksi Sami Kapanen ja Marko Tuomainen pääsivät kokeilemaan tällaista tilaisuutta. Joukkueen tähti, keskushyökkääjä Dárius Rusnák teki seuran piste-ennätyksen kaudessa 60 (22 maalia + 38 syöttöä) pisteellä sijoittuen pistepörssissä viidenneksi. Hyvän sarjasijoituksen ansiota KalPa pääsi suoraan välieriin. Tuolloin sarjan ensimmäinen ja toinen pääsivät suoraan välieriin. Vastaan tuli JyP HT. Jokainen välieräottelu päättyi yhden maalin eroon: ensimmäisen, Kuopiossa pelatun ottelun KalPa voitti 2–1 ja toisen ottelun Jyväskylässä 3–4. Kolmas ottelu meni jatkoajalle: 3–2-voittomaalin teki Jari Pulliainen ja Niiralan montussa soi Esa Pakarisen iskelmäkappale "Lentävä kalakukko". Näin KalPa varmisti seurahistoriansa ensimmäisen mitalin voittaen ottelusarjan 3–0.


title: Kalevan Pallon historia

text: KalPa eteni finaaliin edelliskauden välierävastustajaa ja runkosarjan voittanutta TPS:ää vastaan. Ensimmäisessä ottelussa KalPa hallitsi avauserää, mutta loppujen lopuksi TPS voitti ottelun 5–1. Toinen peli pelattiin Kuopiossa ja ottelu oli erittäin tiukka ja jännittävä jo alkuerän minuuteista lähtien. Kolmannessa erässä KalPa nousi 1–3 -tilanteesta tasoihin, mutta erän loppupuolella TPS-puolustaja Jouko Narvanmaa teki voittomaalin. Kolmas peli oli erittäin tiukka, mutta sekin päättyi TPS:n 4–3 -voittoon. Sarja oli katkolla ensimmäisen kerran Kuopiossa, jossa pelattiin neljäs peli. Tämä ottelu muistetaan siitä, kuinka TPS -pelaajat olivat jo valmistautuneet tuleviin kultajuhliin, joita ei kuitenkaan vielä juhlittu: KalPa pilasi juhlat voittaen ottelun 6–2. 17-vuotias nuorukainen Sami Kapanen teki kaksi maalia TPS:n verkkoon. Viidennessä pelissä KalPa taisteli periksiantamattomasti, mutta silti TPS jyräsi yli ja voitti ratkaisevan ottelun luvuin 7–2. Ottelu ratkesi jo toisessa erässä, kun TPS johti peliä 5–1. Kuopiolaisten ainut valopilkku oli Jari Pulliaisen 2–1 -kavennusmaali ylivoimalla, mutta se ei riittänyt. Turkulaiset voittivat kolmannen peräkkäisen Suomen mestaruuden kolmessa vuodessa voittaen finaalipelit 4–1. Samalla voitonjuhlat olivat ensimmäiset vastarakennetussa Elysée -areenalla. KalPa sai SM-hopeaa, joka on sen historian paras saavutus. Finaaliottelusarjassa monet KalPan pelaajat olivat loukkaantuineina ja sairaina: esimerkiksi Juha Tuohimaa pelasi muutaman finaaliottelun kuumeessa, maalivahti Mika Rautio ei pystynyt auttamaan joukkuetta finaaleissa kärsien vammoista eikä kapteeni Jari Härkälä pelannut finaaliotteluita, koska kärsi selkäkivuista. Jari Pulliainen oli pudotuspelien kolmanneksi tehokkain pelaaja (6+4), mutta voitti pudotuspelien jaetun maalikuninkuuden Jari Hirsimäen kanssa. Hän teki maalin jokaisessa välieräottelussa Jyp HT:tä vastaan. Juha Jokiharju oli toinen KalPan pelaaja, joka mahtui pudotuspelien pistepörssin kärkiviisikkoon tehoin 4+5. Finaaleiden jälkeen KalPa:sta tuli SM-liigahistorian ensimmäinen hopeajoukkue, joka on jäänyt mestareiden kanssa juhlimaan. Puolustaja Peter Slanina valittiin sarjan kakkostähdistökentälliseen, KalPan joukkue voitti SM-Liigan "Rehti peli" -palkinnon ja päävalmentaja Juha Junno voitti parhaalle valmentajalle myönnettävän "Lyncec Academic" -palkinnon.


title: Kalevan Pallon historia

text: Seuraavalla kaudella 1991–1992 joukkue pelasi ehkäpä seurahistoriansa nimekkäimmällä joukkueella uusina hankintoina muun muassa edelliskauden finaalivastustaja TPS:stä tullut Pekka Tirkkonen ja NHL:ssä vähäiselle peliajalle jäänyt Jarmo Kekäläinen, jota mainostettiin KalPa:n historian kaikkien aikojen kalleimpana suomalaispelaajahankintana. Kummatkin hankinnat olivat edustamassa Suomea Kanada Cupissa, jossa Suomi sijoittui kolmanneksi. Joukkue oli monien asiantuntijoiden mielestä suurin suosikki mestaruuteen, mutta siihen se ei kyennyt: Loukkaantumisten vaivaama joukkue sijoittui vasta seitsemänneksi ja jäi kuuden joukkueen pudotuspelien ulkopuolelle. Sijaa ylempänä ollut HIFK oli kahden pisteen päässä, mutta sillä oli parempi maalierotus (+17) kuin kuopiolaisilla (–15). Joukkueen tehokkain pelaaja oli viimeistä kauttaan joukkueessa pelannut Juha Jokiharju tehden 44 ottelussa 48 (18 maalia + 30 syöttöä) pistettä. Hän oli sarjan pistepörssin kymmenes ja hän voitti sarjan "Sisu-pelaaja" -palkinnon. Viimeistä kauttaan KalPa:ssa pelannut Erik Hämäläinen toimi kapteenina. Kauden aikana Kimmo Timonen teki debyyttinsä pääsarjatasolla ja Sami Kapanen teki läpimurron tehden 25 (15+10) pistettä. Päävalmentaja Juha Junno kertoi hänen ollen yksi kauden positiivisimmista yllätyksiä. Edelliskauden kakkosmaalivahti Pasi Kuivalainen olikin joukkueen ykkösmaalivahti. Samaan aikaan vuodesta 1959 lähtien toiminut jääkiekkojoukkue Kuopion Kiekkokilpi lopetti toimintansa. Se oli perustamisestaan asti ollut KalPan alaisuudessa.


title: Kalevan Pallon historia

text: Kauteen 1992–1993 seura kasvatti pelaajabudjettia ja hankki muun muassa Jokereihin siirtyneen Juha Jokiharjun korvaajaksi Marko Jantusen. Hän oppi ymmärtämään harjoittelun merkityksen ja hänestä kehittyi lopullisesti täysverinen ammattilaisurheilija: Hän oli KalPan paras pistemies (21 maalia + 27 syöttöä) mutta siirtyi seuraavaksi kaudeksi TPS:ään. Erik Hämäläisen paikkaajaksi hankittiin taitava puolustaja Vesa Salo ja Ruotsista hankittiin joukkueen tuleva kapteeni Arto Sirviö. Sen sijaan NHL:ssäkin pelannut Dušan Pašek ei onnistunut KalPa:ssa lainkaan. Päävalmentaja Juha Junnon apulaisvalmentajaksi valittiin entinen kapteeni Jari Härkälä. KalPan ja joukkueen tähden Dárius Rusnákin välillä oli erimielisyyksiä sopimusasioista. Tämän takia hän ei pelannut kauden viidessä ensimmäisessä pelissä. Hän pelasi loppukauden joukkueessa kannattajien pyynnöstä ja oli joukkueen toiseksi tehokkain (20 maalia + 24 syöttöä). Vastuumaalivahdiksi noussut Kuivalainen kärsi kauden aikana vakavasta sydänlihastulehduksesta, mikä rajoitti hänen pelaamistaan. Sami Kapanen oli joukkueen parhaimpia pelaajia, mutta hänen tehokkuutensa kärsi varusmiespalveluksen takia. Kausi oli pettymys, sillä joukkue sijoittui kymmenenneksi. Kauden aikana kuopiolaisessa kiekkokansassa liikkui pelkoa kannattaa joukkuetta. Kauteen lähdettäessä joukkueella oli kovat tavoitteet, mutta niiden täyttymyksiä rajoitti se, että joukkueen taloudellinen tilanne oli huono. Tilannetta vaikeutti myös Suomen markan devalvoitunut arvo.


title: Kalevan Pallon historia

text: Toukokuussa 1993 pankeille, Kuopion kaupungille, jäähallin omistaneelle yhtiölle ja muille SM-liigaseuroille velkaantunut KalPa teki konkurssin ja seurasta lähtivät hallituksen johtomiehet Kalevi Tavi ja Matti Turunen. Joukkue sai kuitenkin jatkaa konkurssin jälkeenkin SM-liigassa, mitä ei ole tapahtunut aiemmin eikä nykysääntöjen mukaan voi enää tapahtua. Samalla selvisi, että jopa hopeakaudellakin velat painoivat joukkueen taakkaa. Konkurssin jälkeen perustettiin uusi hallitus, ja toimitusjohtajaksi valittiin päävalmentaja Juha Junno. Kauden 1992–1993 aikana puhuttiin "Idän Sudet" -nimisestä projektista: Tarkoituksena oli yhdistyä toisen SM-liigassa pelanneen itäsuomalaisen seuran Jokipoikien kanssa. Projektin tarkoitus oli myös helpottaa joukkueen rahaongelmia, sillä sitä perusteltiin myös näin: "Jos kaksi melko huonoa joukkuetta yhdistettäisiin, saataisiin ainoastaan vain yksi huono joukkue". Projektin yksi tarkoitus oli lieventää joukkueen taloudellisia ongelmia.


title: Kalevan Pallon historia

text: Kaudella 1993–1994 päävalmentajaksi tuli Hannu Kapanen, jonka poika Sami Kapanen nousi lopullisesti jääkiekkotähdeksi: Hän oli liigan kolmanneksi paras pistemies tehoin 23+32 ja tuli valituksi liigan tähdistökentälliseen, johon myös kuuluivat Esa Keskinen ja Mika Alatalo muina hyökkääjinä, puolustajina Marko Kiprusoff ja Timo Jutila ja maalissa Jarmo Myllys. Kapasen lisäksi KalPan tehokentällisessä pelasivat keskushyökkääjänä Pekka Tirkkonen, toisella laidalla Janne Kekäläinen sekä puolustajina Vesa Salo ja Kimmo Timonen. Ilman kentällisen hyvää pelaamista joukkue olisi ollut todennäköisesti sarjan viimeinen. KalPa hankki kauden aikana neljä venäläisvahvistusta, joista ainoastaan Dmitri Zinin onnistui vakiinnuttamaan paikkansa varsinaisessa kokoonpanossa. Välillä joukkueella oli hyviä jaksoja, jolloin se hipoi pudotuspelien pääsyviivan yläpuolella. Ikävä kyllä sillä ei ollut samanlaista jatkuvaa hyvää kuntoa runkosarjassa. Kapasen lisäksi maalivahti Pasi Kuivalainen kuuluivat vuoden 1994 olympiapronssimitalijoukkueeseen. Suurin osa KalPa:n rahoista meni A-nuorten paikan säilyttämiseen A-nuorten SM-liigassa. Siksi uuden hallituksen ensimmäinen tilikausi oli satojatuhansia markkoja tappion puolella. Joukkueella oli vaikeuksia saada sponsoreita ja siksi sen koti- ja vieraspelipaidat olivat erinäköisiä. Joukkueen sijoittui runkosarjassa kymmenenneksi. Kauden jälkeen Kapaset Hannu, Sami ja Kimmo siirtyivät HIFK:hon. Hyväksi puolustajaksi kehittynyt Kimmo Timonen siirtyi Vladimir Jursinovin valmentamaan TPS:ään. Sarjanoususta lähtien mukana ollut puolustaja Jari Järvinen ei mahtunut enää pelaaviin kokoonpanoihin ja hän siirtyi alasarjoihin pelaamaan. Joukkueessa pelasi myös jääkiekkolegenda Pekka Järvelä, joka lopetti uransa kauden aikana helmikuussa. Keväällä Milanossa pidetyissä MM-kisoissa Suomen maajoukkueeseen kuuluivat Pasi Kuivalainen ja Sami Kapanen.


title: Kalevan Pallon historia

text: Kauteen 1994–1995 lähdettiin uudella valmentajalla, joka oli seurahistorian ensimmäinen ulkomaalainen valmentaja: Neuvostokiekon nimeen vannonut Anatoli Bogdanov. Joukkueeseen tuli muodonmuutos, kun uudeksi päätukijaksi tuli Atria. Näin pelipaidat vaihtoivat värejään keltamustasta valkoviherpunaiseen. Ennen Atriaa seuran päätukijana oli ollut Posti. Muodonmuutoksen perusteluksi toimitusjohtaja Junno sanoi "Uudet aatteet, uudet vaatteet". Eräs ilouutinen oli, että vuoden 1991 hopeakevään sankari Jari Pulliainen palasi seuraan. Samaan aikaan oli NHL:ssä alkanut 100 päivää kestänyt työsulku. Tästä hyötyivät monet SM-liigaseurat siten, että hommasivat riveihinsä NHL-vahvistuksia. KalPa oli Porin Ässien lisäksi ainut SM-liigaseura, joka ei hankkinut NHL-vahvistuksia kalliiden vakuutusmaksujen takia. Joukkueella ei ollut varaa hankkia laadukkaita pelaajia muista liigaseuroista, joten se hankki pelaajansa muun muassa konkurssin tehneistä I-divisioonassa pelaneista Oulun Kärpistä ja Joensuun Jokipojista. Muun muassa Petri Matikainen ja Kai Rautio tulivat seuraan pelaamaan. Muita pelaajahankintoja olivat muun muassa MM-kultamitalisti Konstantin Astrahantsev, Jarno Kultanen ja Petr Korinek. Kausi oli joukkueelle jymy-yllätys: Uuden valmentajan pitämien rankkojen harjoitusten ja aktiivisen pelitavan takia joukkue pelasi niin hyvin, että se pääsi pudotuspeleihin neljän vuoden tauon jälkeen. Kauden aikana joukkue johti kerran kauden aikana sarjaa. Pudotuspeleissä tuli vastaan runkosarjavoittaja Jokerit, joka pudotti kuopiolaiset kesälomalle suoraan kolmessa ottelussa ja tekivät puolivälierissä yhteensä 17 maalia. Loppujen lopuksi Jokerit voittivat kauden päätteeksi SM-hopeaa häviten SM-liigafinaalipelit TPS:lle. Mediassa kirjoiteltiin siitä, miten paljon joukkue oli ylisuorittanut kauden aikana, sillä toimittajien mielestä KalPan pelaajamateriaali ei ollut tarpeeksi laadukas.


title: Kalevan Pallon historia

text: Kausi oli uudelle hallitukselle ensimmäinen taloudellisesti voitollinen kausi: 250 000 markkaa voitolla ja katsojamääräkeskiarvo kotiotteluissa nousi edelliskauteen verrattuna yli viidelläsadalla. KalPa:n paras pistemies Petr Korinek oli sarjan kahdeksanneksi tehokkain pelaaja 48 (14 maalia + 34 syöttöä) pisteellään. Hän oli myös pudotuspeleissä KalPan tehokkain pelaaja. Nuorista pelaajista Tommi Miettinen (,joka lähti kauden jälkeen TPS:iin,) ja Jussi Tarvainen löivät itsensä läpi miesten sarjassa. Jari Pulliainen lopetti pelaajauransa kauden jälkeen päästen sisään Tampereelle Poliisikouluun. Hän oli lopettaessaan seurahistorian maalipörssin toinen 81 SM-liigamaalillaan. Kauden aikana KalPan naisten joukkue voitti SM-pronssia. Keväällä Ruotsissa pelattiin jääkiekon MM-kisat, joissa Suomen maajoukkue voitti ensimmäisen maailmanmestaruutensa. Joukkueessa pelasivat myös kaksi entistä KalPa-pelaajaa Erik Hämäläinen ja Sami Kapanen.


title: Kalevan Pallon historia

text: Kauden 1995–1996 KalPa tavoitteeksi asetettiin pääsy pudotuspeleihin. Anatoli Bogdanov halusi jäädä KalPaan, sillä hän halusi tehdä joukkueessa pitkäaikaisen kehitysprosessin, jonka tarkoituksena oli kehittää siitä tulevaisuudessa uskottava liigajoukkue. Omiin nuoriin alettiin panostaa. Joukkue hämmensi kiekkokansaa julistaen tehneensä pelaajasopimuksen legenda Reijo Ruotsalaisen kanssa. Hänen pelaamissaan 14 ottelussa hän antoi merkittävän panoksen joukkueen puolustuspäässä. Otteluiden jälkeen hän lähti Sveitsiin pelaamaan. Kauden aikana KalPa pelasi seurahistoriansa parhaimman vieraspelin: 12.10. se voitti Helsingissä HIFK:n 10–1. KalPa kävi joulutauolla Kiinassa pelaamassa kaksi ottelua maan jääkiekkojoukkuetta vastaan. Matkan tehokkain pelaaja oli A-nuorista joukkueeseen nostettu huippulupaus Olli Jokinen. Matkan jälkeen tapahtui käännekohta: KalPa ei menestynyt joulutauon jälkeen ja valmentaja Anatoli Bogdanovin rankoista harjoituksista joukkue sai tarpeekseen. Hän sai potkut tammikuussa 1996. Hänen tilalleen tuli Pekka Hämäläinen. Kausi oli pettymys, sillä joukkue sijoittui toiseksi viimeiseksi sarjassa. Seura ei ennen kautta ole koskaan pelannut niin huonosti SM-liigassa. Kauden jälkeen KalPa menetti tulevaisuuden huippulupaus Olli Jokisen HIFK:hon, koska hän ei saanut paljon peliaikaa edustusjoukkueessa ja seurajohto halusi peluuttaa vain kokeneita pelaajia. Vaikka edustusjoukkueella ei mennyt hyvin, koettiin junioripuolella historiallinen tapahtuma: C-nuoret voittivat ikäluokkansa mestaruuden. Joukkueessa pelasivat muun muassa Samuli Suhonen, Mikko Jokela ja Jukka Voutilainen. Tämä oli ensimmäinen KalPa:n nuorten mestaruus missä tahansa ikäluokassa. A-nuoret voittivat SM-hopeaa häviten finaaliottelut Jokereille ja naisten joukkuen voitti edelliskauden tapaan SM-pronssia.


title: Kalevan Pallon historia

text: Seuraavana kolmena kautena 1996–1997, 1997–1998 ja 1998–1999 KalPa pelasi seurahistoriansa huonoimpia kausiaan ja oli SM-liigan huonoin joukkue: Se menetti uskottavuutensa ja näiden kausien takia jotkut ihmiset eivät nykyäänkään pidä KalPaa uskottavana joukkueena. Joukkueen huonoudesta kertoi myös se, että se teki kausina 1997–1998 ja 1998–1999 niukin naukin yli 90 maalia runkosarjassa. Samalla se vaihtoi logonsa punaisesta kilpikuvasta suteen. Joukkue taisteli karsintasarjoissa ja samalla vaihtui tiuhaan tahtiin päävalmentaja, joista kaksi olivat entisiä KalPa:n pelaajia: Jari Härkälä ja Jouni Rinne. Näiden kolmen kauden aikana seuralla oli talousvaikeuksia ja tappiot olivat miljoonien markkojen luokkaa. Se yritti saada sovittua velkansa pitkäaikaisiksi lainoiksi, jotta talous ei kärsisi.


title: Kalevan Pallon historia

text: Kauden 1996–1997 aikana joukkueen toimitusjohtaja Juha Junno lähti lokakuussa 1. divisioonassa pelaneeseen Oulun Kärppiin. Viikkoa aikaisemmin joukkue oli onnistunut katkaisemaan ennätyksellisen 23 voitottoman vierapelin putken. Junnon paikan täytti Risto Kerminen. Päävalmentaja Pekka Hämäläinen sai potkut ja hänen tilalleen palkattiin Jari Härkälä. Kauden jälkeen KalPa joutui karsintoihin ja niissä se kohtasi Järvenpään Haukat ja Oulun Kärpät. Kauden jälkeen joukkueen tärkein pelaaja, maalivahti Pasi Kuivalainen lähti seurasta. Joukkueen paras pistemies Jussi Tarvainen osoitti kuuluvansa sarjan parhaisiin pelaajiin ja teki 40 (14+26) pistettä. Hän muodosti Marko Ojasen kanssa hyökkäyskaksikon, joka piti joukkueen hyökkäystä pystyssä. He lähtivät Kuivalaisen tapaan seurasta ja osoitteena oli JyP HT. Pohjois-Amerikan alasarjoissa hyvin menestynyt Alexander Tsherbayev osoittautui lieväksi pettymykseksi ja oli eniten jäähyminuutteja kerännyt pelaaja joukkueesta 113 minuutilla. Puolustaja Dmitri Filimonov sai ikävää mainetta rattijuopumussyytteen takia ja hän jätti seuran. 7.12 KalPa jäädytti Jouni Rinteen pelinumeron 27 Niiralan montun kattoon. Kauden aikana B-juniorit voittivat SM-hopeaa.


title: Kalevan Pallon historia

text: Kaudella 1997–1998 pelipaidan värit vaihtuivat takaisin keltamustiin, mutta KalPa oli vailla päätukijaa, eikä mikään yritys uskaltanut tehdä yhteistyösopimuksia. Joukkueen seurajohdossa toimineen ja valmentajana kokeilleen Risto Kermisen takia KalPaa sanottiin Jokereiden "farmiseuraksi", sillä hän oli ollut aikoinaan Jokereissa töissä ja onnistui tämän takia sieltä saamaan kokoonpanon ulkopuolelle jääneitä pelaajia. Joukkue voitti oteluita seurahistoriansa huonoimmalla voittoprosentilla (16,7 %) pääsarjatasolla. Kauden aikana joukkue pelasi 13 ottelun tappioputken. Joukkueessa vaihtui tiuhaan tahtiin pelaajia. Tehottomuudesta kertoi myös se, että paras pistemies Aleksander Kuzminski teki 27 (11+16) pistettä. Karsinnoissa joukkue kohtasi Pelicansin ja Kärpät. Se onnistui pysymään SM-liigassa voittaen sarjat. Kauden ikimuistoisin ottelu oli toiseksi viimeinen karsintaottelu Kärppiä vastaan, joka saatiin päätökseen ajassa 92:19. Voittomaalin teki KalPan Petro Koivunen.


title: Kalevan Pallon historia

text: Kaudelle 1998–1999 joukkue sai paluumuuttajana monivuotisen luottomiehen, hyökkääjä Pekka Tirkkosen. Hänestä tuli joukkueen kapteeni ja oli paras pistemies 29 (9+20) pisteellä. Maalivahti Kimmo Kapanen oli seuran halutuin pelaaja, josta oli kiinnostusta monessa eri joukkueessa. KalPa teki pr-tempun: Se peluutti päävalmentajaansa Jouni Rinnettä Kuopiossa HPK:ta vastaan. Hän keräsi ottelussa kaksi syöttöpistettä ylivoimalla ja KalPa voitti 4–2. Joukkue hävisi karsintasarjan Pelicansille ja putosi SM-liigasta. Näin ollen Pelicans paikkasi KalPan paikan sarjassa. Karsintojen ajan joukkuetta valmensi tuttu valmentaja Hannu Kapanen, joka otti omaksi syykseen KalPa:n putoamisen SM-liigasta. Seuran uudeksi toimitusjohtajaksi tuli Kari Paldanius, joka korvasi Antti Eskelisen.


title: Kalevan Pallon historia

text: KalPa:n pudottua SM-liigasta se panosti kovasti joukkueeseen ja nimesi uudeksi valmentajaksi Jukka Jalosen. Tavoitteena oli palata takaisin muutamassa vuodessa pääsarjaan. Satsaamisilla oli kohtalokas seuraus: Seura teki historiansa toisen konkurssin. Taustalla oli ensimmäisen konkurssin tapaan miljoonien markkojen edestä velkoja ja maksamattomia laskuja. Näin ollen KalPa putosi sarjaa alemmaksi Suomi-sarjaan. Samalla KalPa joutui luopumaan sekä uudesta valmentajastaan että kalliista pelaajahankinnoistaan. Uudeksi valmentajaksi valittiin entinen naisten joukkueen valmentaja ja pelastusopiston liikunnanopettaja Esa Torvinen.


title: Kalevan Pallon historia

text: Seuran otti haltuunsa yksityinen yritys. Se halusi pitää KalPa:n Kuopiossa perusteluinaan perinteet ja historia. Samalla susilogo vaihtui uudennäköisempään kilpilogoon. Ennen susilogoa pelipaitoja koristanut punainen kilpikuva on koristanut joukkueen pelipaitoja vuodesta 1979 lähtien. Ensimmäisenä vuotena KalPa:n pelaajamateriaali oli huonompi kuin A-nuorten joukkue ja se oli tarkoituksella huonompi. Haluttiin kehittää A-nuorten joukkuetta ja pitää se A-nuorten SM-liigassa. Seuraavana vuonna valmentajiksi tulivat entinen KalPa-pelaaja Jukka Oksanen ja Anatoli Bogdanovin apuvalmentajana toiminut Jukka Korkiakoski. Joukkueen valmentamiseen panostettiin kovasti ja lopulta KalPa hallitsi suvereenisti Suomi-sarjaa. KalPa:n joukkueen tunnetuimpia pelaajia olivat muun muassa Janne Laakkonen, Kalle Kerman ja Eetu Qvist. Joukkueen kapteenina toimi vuonna 1991 hopeamitalia mukana voittamassa ollut Veli-Pekka Pekkarinen. KalPan pelatessa Suomi-sarjassa syntyi käsite "Niiralan taikayö": A-juniorit pelasivat korkeammalla kuin edustusjoukkue, joten he saivat aikaisemmat ajat otteluille. Näin ollen Suomi-sarjan ottelut pelattiin iltamyöhällä. Vuonna 2001 seura voitti Suomi-sarjan mestaruuden ja nousi Mestikseen. Ensimmäisellä Mestis-kaudellaan joukkue voitti pronssia. Seuraavalla kaudella 2002–03 joukkue paransi suoritustaan keräämällä 10 pistettä enemmän kuin pronssikaudellaan ja sijoittuen sarjassa neljänneksi. Pudotuspeleissä joukkue ei päässyt puolivälieriä pidemmäksi, sillä Vaasan Sport pudotti kuopiolaiset jatkosta.


title: Kalevan Pallon historia

text: Kauden jälkeen seuran omistajiksi tulivat omat kasvatit Kimmo Timonen, Sami Kapanen sekä Pasi Kuivalainen, joka liittyi myös pelaajistoon. Kolmikosta Kapanen otti suurimman osan joukkueen osakkeista (50,5 %) ja näin ollen hänestä tuli pääomistaja. Joukkueessa vaihtui vielä päävalmentaja, sillä entinen Oulun Kärppien juniorivalmentaja Mika Pieniniemi siirtyi KalPan peräsimeen. Syy tähän oli se, että hän osasi kehittää nuoria pelaajia ja omasi kannustavan asenteen, jolla oli positiivista vaikutusta joukkuehenkeen.


title: Kalevan Pallon historia

text: Kaudeksi 2003–2004 joukkue sai merkittävän paluumuuttajan, kun Pasi Kuivalainen tuli edelliskauden mestaruusjoukkueesta Tapparasta. Hänen mukanaan tuli myös SaiPa:n A-junioreissa Suomen mestaruuden voittanut Ville Hämäläinen, joka halusi tulla kehittymään. Samalla joukkueeseen tulivat muun muassa nopeat ja taitavat Kenigin veljekset Kasper ja Max. Runkosarjassa joukkue sijoittui toiseksi pisteen päähän Mikkelin Jukureista. Paras pistemies oli Ville Hämäläinen 46 (21+25) pisteellä. Puolustaja Samuli Suhonen oli Mestiksen paras puolustaja 42 (11+31) pisteellä. Pudotuspeleissä se kohtasi puolivälierissä Kirkkonummen Salamat ja välierissä Kokkolan Hermeksen. Voittaen edelliset otteluparit se pääsi finaaleihin. Seura voitti Mestiksen mestaruuden voittaen Jukurit voitoin 3–2. Viimeisen ottelun voittomaalin teki jatkoajalla Matti Tiihonen. Sarjassa tehtiin Mestiksen yleisöennätys pudotuspeleissä, kun neljättä peliä oli seuraamassa 4728 ihmistä. KalPan Sami Salonen oli pudotuspelien tehokkain pelaaja 20 (13+7) pisteellä.


title: Kalevan Pallon historia

text: Kaudella 2004–2005 NHL:ään tuli kauden kestävä työsulku ja kuten edellisen työsulun tapaan monet seurat hyötyivät siitä hankkimalla NHL-vahvistuksia. KalPa ei jättänyt hankkimatta NHL-vahvistuksia, kuten kymmenen vuotta sitten, vaan se sai joukkueeseen omat kasvatit Sami Kapasen ja Kimmo Timosen sekä hänen pelikaverinsa Adam Hallin. Pelaajat olivat suuressa roolissa KalPa:n historian toisessa Mestis-mestaruudessa: Kapanen antoi merkittävää esimerkkiä jäällä, Timonen oli pudotuspelien arvokkain pelaaja ja Adam Hall oli Mestiksen kenties paras pelaaja. KalPan hyökkääjä Tomi Mustonen voitti Mestiksen pistepörssin 61 (23+38) pisteellä ja oli Hallin kanssa eniten maaleja tehnyt pelaaja sarjassa. Kyseisellä kaudella KalPaa oli vaikea voittaa: Se voitti 36 ottelua 44 ottelusta, oli ainut joukkue, jolla ei ollut maalienpäästökeskiarvo vähintään kaksi ja se sai saman verran pisteitä kuin I-divisioonakaudella 1985–1986. Mikään joukkue ei voittanut KalPaa pudotuspeleissä ja se ei hävinnyt peliäkään. Joukkueen ylivoimaisuudesta kertoo se, että se ei päästänyt maaliakaan finaaleissa Vaasan Sportia vastaan. Mestaruuden jälkeen Pasi Kuivalainen päätti lopettaa 17 vuotta kestäneen pelaajauransa ja siirtyi KalPa:n markkinointipäälliköksi. Kuuden vuoden vaeltelu alemman tason sarjoissa päättyi ja KalPa nostettiin takaisin SM-liigaan voitettuaan Mestiksen mestaruuden ja täytettyään vaadittavat kriteerit sarjanousuun. Vaikka SM-liiga olikin tuolloin suljettuna vuosien 2000–2009 välillä, KalPa nostettiin sinne, koska liiga kasvatti kaudeksi 2005–2006 joukkuemääräänsä parilliseen lukuun (13:sta nykyiseen 14:ään). Kaikilla Mestis-joukkueilla oli kaudella 2004–2005 tilapäisesti mahdollisuus nousuun voittamalla sen mestaruus, mutta myös seuran talouden tuli olla kunnossa ja tietyt kriteerit nousuun piti täyttää.